text:
Enseñansa no formal esencial pa esunnan cu no caba scol sigui desaroya
Miembro di partido AVP, mr. Gerlien Croes a presenta algun punto cu ta forma parti di su programa pa e proximo gobernacion caminda entre a trata e tema di “Reconoce Bo Educacion.’
“Caba un scol ta parti importante di e base di nos formacion como ciudadano.
Poco nos ta papia di e balor y mesun importancia di otro abilidadnan y nos talentonan. Den mayoria bario, e infrastructura ya caba ta existi, pa nos por crea oportunidadnan pa nos hendenan.
Nos modelo di educacion mester crece den esaki y considera e desaroyo di abilidadnan y talentonan aki, mesun importante cu e desaroyo intelectual.
Na Aruba tur mucha-, hoben-, adulto- y grandinan, mester tin e oportunidad pa desaroya nan mes pa bida largo riba tur area di nan formacion.
Esaki ta e base pa desaroyo di nos pais.”
Gerlien a trata e punto di formacion di comunidad mustrando cu esaki ta e base cu su persona a usa den e programa di 2017 caba, caminda el a papia hopi riba formacion y union di e pais, pa asina por sigui desaroya.
“E situacion cu nos ta aden actualmente a siña nos hopi y ta momento pa nos refleha y realisa, cu nos tin cu trece otro tipo di pensamentonan pa loke ta toca e ciudadano su formacion.
E custumber y tradicion na Aruba ta, cu nos ta papia na hopi ocasion di enseñansa pero ta bon pa profundisa un tiki mas riba locual ta educacion riba su mes.
Den comunidad mi ta topa cu hopi hende kendenan no ta compronde mucho e diferencia entre enseñansa y educacion.
Basicamente nos por considera cu enseñansa ta un di e tipo di educacionnan cu nos como individuo ta ricibi y enseñansa ta educacion formal ya cu e ta un trayecto, un scol cu nos ta bishita, caminda nos ta ricibi un certificacion, un diploma pa esaki.
Tiki biaha nos ta duna atencion pa locual ta educacion no formal y informal y cu esaki mi kier a mustra cu nos tin cu realisa cu na Aruba hopi ta e personanan hoben-, adulto- y grandinan, cu no ta termina un skol pero kendenan tin hopi abilidad y hopi talento cu lastimamente no ta wordo reconoci.
Enseñansa no formal por ehempel, ta proyecto- of curso- of charlanan c’un persona por sigui despues di scol y cu no ta wordo duna dor di un institucion, dor di un scol formal.
Como ehempel lo mi mustra riba practica di deporte, curso of les di biografia, arte, musica, computer/tablet y cu na final di dia por asta duna e persona un certificacion of un reconocimento pa esaki tambe.”
E candidata number 4 riba lista di AVP a sigui mustra cu den un educacion no formal, ta e esun cu ta interesa pa siña mester tin oportunidad pa su mes dicidi su tempo, esta con lihe e ta haci e curso, ki ora y con e ta haci esaki.
E curso aki specificamente ta duna e persona aki e oportunidad pa desaroya su abilidadnan, por ehempel su abilidadnan pa public speaking of communication skills of certifica su mes pa e por sigi crece na su trabou.
Tambe tin e parti di educacion informal locual ta loke nos ta siña den bida diario, manera ora cu nos topa c’un persona, nos ta combersa, sea den un seno familiar, si nos ta bay cinema of si nos ta riba internet, tur e plataformanan aki of den e formanan di comunica, hopi biaha un persona ta intercambia palabra y bo ta siña algo for di e combersacionnan aki, y esaki actividad nan social den comunidad ta hunga un rol importante.
“Locual mi kier pu


c: text/html

text:
WILLEMSTAD – dia 10 di mei 1795, tres luna promé ku Tula a kuminsá su rebelion na Kòrsou, tabatin un esklabo ku a hui di Kòrsou i ku a kuminsá un rebelion den serunan di Coro: José Caridad Gonzalez.
“E movementu di liberashon su lider tabata e ‘sambo’ José Leonardo Chirino”, Ieteke Witteveen ta bisa. E ta antropólogo i ta investigá diferente diáspora for di Kòrsou pa tera firme di Venezuela.
E luchadónan venezolano pa libertat, kontrali na nan kompañeronan na Kòrsou bou di mando di Tula tres luna despues, tabata arma solamente ku palu i machete. “A para e rebelion den un dia; e luchadónan pa libertat heridá i kapturá a dekapitá nan mes ora sin niun sorto di proseso, entre nan komo promé José Caridad Gonzales”. Witteveen ta bisa.
Bastian Carpata
“For di dokumento hulandes tokante di e rebelion di esklabo di 1795 di Kòrsou nos sa ku un di e miembronan di mas importante di e rebelion, Bastian Carpata, huntu ku nuebe otro esklabo tabata será na Coro i ku a deport’é pa Kòrsou.“
Probablemente esaki a sosodé djis promé ku e rebelion na Kòrsou, pasobra un esklabo yamá Jean Forcade a haña sentensia di prizòn pasobra e no a bisa outoridatnan hulandes ku el a mira Bastian Carpata na Venezuela.
Diáspora
“Tabatin tres diáspora den historia di Kòrsou i Venezuela” Witteveen ta bisa. “E promé tabata esun indjan, despues ku spañonan a yega i despues hulandesnan den siglo 15. E di dos diáspora tabata esun di esklabo di Kòrsou kasi mesora despues , i den e siglonan ku ta sigui. E di tres tabata esun di e hudiunan sefardí, kuminsamentu di siglo 19.”
E esklabonan ku a hui di Coro tabata konosí pa nan baile ‘al son del tambú’, òf ‘loango tambu’ ku kantamentu di pais leu den nan mes idioma. “E herensia musikal aki ainda ta presente na La Guinea i e bario bisiña Curazaito, tur dos den suit di Coro”, Witteveen ta bisa.
Tambú
Na Curazaito, mas nobo ku La Guinea, na fin di siglo 19, kuminsamentu di siglo 20 a desaroyá un tambú ku awendia ta yama Tambor Coriano. E herensia bibu aki e kantante Olga Camacho ku entretantu a fayesé a yuda hasi famoso. Witteveen: “Ta konsiderá La Guinea e promé bario di biba di Coro.E habitantenan tabata simpatisá ku e idealnan di libertat for di Haiti, ku tabata yega serka nan via Kòrsou.”
Haiti
Na fin di siglo 18 tabata konsiderá Kòrsou komo un sentro di konspirashon revolushonario. “No tabata straño pasobra masha tempu tabatin un relashon intensivo komersial entre Kòrsou i Haiti”, segun Witteveen.
“Asina Haiti tabata bende kòfi ku Kòrsou, miéntras barkunan di Kòrsou tabata drenta hafnan na Haiti ku tela i otro kos. E baimentu bini aki di hende entre e dos paisnan a fasilitá e plamamentu di idea revolushonario.”
“Ademas tabatin hopi refugiado haitiano na Kòrsou i tabata bende esklabo di Haiti ku plantashinan na Kòrsou. Kisas esei ta splika ku esklabo di habla franses a partisipá na e rebelion di katibo na Kòrsou na 1795.”
Tambor
“E diaspora di esklabo na Venezuela te awe por sigui mirando kon Tambú a plama den e diferente estadonan di e pais”, Witteveen ta bisa. “E Tambor Coriano asta tin un na Papiamentu. Bo por skuch’é na La Guinea i Curazaito.
Outor Dick Drayer

robotstxt: allowed

filter: keep


text:
Oranjestad – Glenbert Croes parlamentario pa Mep a duna di conoce cu e la hasi su huiswerk. Miami Childrens Hospital na Merca durante di e proceso di bidding a haye den problema cu compania Ariano pasobra nan no por a caba e trabow e proyecto di Miami Childrens hospital conforme e specificacion di e proyecto y e presupuesto pa cual nan a bid.
Sr.Croes ta sigi splica cu ora na dado momento nan a haya e problema aki nan a pidi un compania Turner pa bin mira y yuda Ariano pa caba cu e trabow,nan no por a caba e trabow y cu e la ricibi informacion cu na e momentonan aki Miami Childerens Hospital a core cu compania y e contratista Ariano y a procede pa bay na un bid nobo pa un contratista di renombre finalisa e trabow y Ariano no por participa den e bid final aki.
Sr.Glenbert Croes ta sigi amplia via nos Player :


text:
WILLEMSTAD – “Banko di Kuminda pa dia ta haña mas o ménos 250 registrashon nobo pa pakete di kuminda”, asina Shirley Losiabaar, bosero di Banko di Kuminda ta bisa. Ku esaki e kantidat di registrashon nobo a baha un poko. Durante di e kuminsamentu di e krísis, e banko di kuminda tabata haña mas o ménos 500 registrashon nobo pa dia.
“Tin hende ta indiká ku entretantu nan a haña trabou, i ku nan no tin mester mas di un pakete”, Losiabaar ta konta. “Esaki ta bon notisia pero tur dia tin hende sin trabou nobo ta bini aserka, ke men e kantidat di registrashon ta sigui normalmente.”
E kantidat total di pakete di kuminda ku Banko di Kuminda a distribuí den e último simannan a subi te 20 mil pakete. Fin di aprel e kantidat aki tabata di 8 mil ainda. Un promedio di tres persona ta dependé di kada pakete. Esaki ke men ku ta 60 mil hende a haña un pakete di kuminda. E paketenan ta konsistí prinsipalmente di produkto ku no ta daña lihé.
Empresario ta duna kuminda
For di e siman aki riba inisiativa di empresario for di Hulanda i Kòrsou a bini produkto fresku tambe aserka, manera salada, kolo, wòrtel i batata. “Den koperashon ku empresario hulandes nos por a manda 120 mil kilo di bèrdura fresku i batata pa Kòrsou”, Paddy Roomer di Roomer Adviesbureau i un di esnan ku a tuma inisiativa pa e akshon di kolektá kuminda ta bisa.
Via su esposa kurasoleño Roomer a desaroyá un laso fuerte ku e isla. Henter e krísis komo konsekuensha di e brote di corona ta duel e di kurason i asina el a disidí di lanta un akshon di kolektá.
Deportista di Kòrsou tambe ta yuda
Roomer ku ta konosí den e mundu di beisbòl na Kòrsou a disidí di usa su ret i ta pidi deportista konosí kurasoleño pa graba mensahe di vidio pa duna sèn na Banko di Kuminda. Deportista manera Shurandy Martina, Leroy Fer i Wladimir ‘Coco’ Balentien a duna oido na esaki. Pero na Kòrsou tambe deportista konosí ta yuda. “Mi ta trata di yuda kaminda mi por. Ku kolekshon di donashon pero tambe mi ta yuda tur siman pa paketá e paketenan.”, Hensley Meulens. coach di New York Mets, ta konta. Tur siman por haña e, i hungadó di tènes profeshonal Jean-Julien Rojer na Banko di Kuminda i nan ta yuda kaminda nan por.
Aktualmente e nesesidat ta haltu. Ta di spera ku e kantidat di hende ku ta risibí un pakete ta baha lihé, pasobra nos no mester hasi hende dependiente. Ta bini un momentu ku nan mes mester kuminsá sòru atrobe pa nan propio entrada i kompranan”, segun Meulens.
Un reportahe di Kim Hendriksen
E proyekto ta un koperashon kaminda hopi diferente kompania i persona a kontribuí. Di komersio por mayor, kompania ku a spònser e kònteinernan, pero tambe minister di Finansa Kenneth Gijsbertha, tur a yuda pa lanta e proyekto aki”, Roomer ta konta. E simannan binidero tin tres kònteiner mas ta yega na e isla. Ku e akshon aki lo sigui despues di esaki, esei no ta sigur ainda.


text:
PHILIPSBURG – Jeff Berger, doño di JMB Communications na Massachusetts i editor di e notisiero elektróniko influyente St. Maarten Weekly News, e siman aki a ekspresá kritika severo riba e manera ku gobièrnu na Sint Maarten ta trata e krísis di chikungunya.
Berger ta premirá ku turismo lo bai hopi atras na mart pasobra gobièrnu a keda sin kontradesí notisianan eksagerá na Estádos Unídos i Canada. Berger ta ferwagt ku ‘miles di turista’ lo keda sin bini pa miedu di kontamishon ku e virùs.
Berger ta atribuí e situashon na un falta di aktividat di relashonnan públiko planeá, strukturá i positivo den medionan di komunikashon merikano i kanades. “Pa animá pueblo pa tuma medidanan preventivo tin efekto solamente riba e isla. E problema mas grandi ta di kontradesí e mal informashon ku tin fo’i tera. Parse manera e isla no ta hasi nada na esaki”,segun Berger den su notisiero.
Pániko pa biaha
Ademas Berger ta bisa ku konseho di biahe engañoso i negativo di parti di gobièrnonan den estado merikano i na Canada ‘a kousa un sierto sintimento di pániko pa biaha espesialmente serka doño di timeshare di edat mas avansá.’
Tambe Berger a ekspresá krítika riba e organisashon di seguro sosial SZV ku pa medio di un sms ta saka un aviso ku chikungunya ta menasá bida. “Chikungunya no ta trese peliger di morto niun ora so”, Berger ta skibi.
200 mil lesadó
Mas o ménos 200 mil lesadó merikano i kanades ku interes pa e isla ta lesa e notisiero St. Maarten Weekly News. Ministerio di Salubridat Públiko ainda no a reakshoná riba e krítika.
Outor: Hilbert Haar


text:
Un grupo di mas o menos 20 persona a uni diabierna entre 4’or cu 6’or di atardi pa asina por medio di pamfleta trece nan mensahe dilanti. Ta relaciona cu “Global Warming Week”, unda cu e grupo ta desea pa gobierno pone mas atencion pa cu e tema di cambio climatico. No ta na Aruba so, sino rond mundo ta haci un demostracion pa asina trece nan mensahe dilanti.
E grupo mes tin algun aña caba activo relaciona cu conscientisa riba e parti di naturalesa y cambio climatico. E grupo, Climate Action Aruba ta invita un y tur pa subi nan facebook page y firma e carta digitalmente, pa asina nan entrega esaki na gobierno mas pronto posibel, ya tin hopi cu a hacie caba.


text:
E sektor di Desaroyo Ekonómiko i Inovashon ta un sektor ehekutivo dinámiko i inovativo den e ministerio. E sektor aki ta enkargá ku stimulashon i desaroyo di e diferente sektornan den ekonomia ku énfasis riba sektornan ku ta duna un aporte haltu na e Produkto Bruto Interno (GDP) i kuponan di trabou na Kòrsou. Aki ta trata sektornan tradishonal den nos ekonomia manera por ehèmpel, refineria, turismo, sektor di logístika i sektornan finansiero internashonal. Sinembargo tambe tin atenshon pa sektornan nicho manera e sektor di edukashon transnashonal i sektornan kreativo bou di kua e desaroyo di e industria di sine ta resortá.
Inovashon, un pensamentu inovativo i ekonomia digital i sosten na e mundu di negoshi lokal ta kore komo un liña kòrá dor di e inisiativanan di maneho di e sektor aki.
Tantu den ehekushon di e tareanan prinsipal di e ekonomia di nos pais komo e diferente terenonan di manehonan di e ministerio, strukturalmente ta supsidiá e siguiente organisashonnan:
Resientemente e sektor tin un Komisario di Sine (film commissioner) ku ta enkargá ku e industria di sine lokal i tambe tin e tarea pa realisá e potensial di e sektor aki den nos komunidat.
Aparte di tur esaki e sektor ta traha strukturalmente na fortalesé e infrastruktura di nos ekonomia. For di promé di Sèptèmber 2017 a bini kambionan drástiko den e regulashonnan di konkurensia aki na Kòrsou. Esaki ta enserá kambionan definitivo den e manera ku ta hasi negoshi.E organisashon ku tin supervishon riba e lei aki ta Fair Trade Authorithy Curaçao (FTAC).


text:
Duke y Dukesa di Sussex a anuncia nan decision di retira for di nan debernan real. Den un declaracion largo cu a post riba Instagram, Harry y Meghan, cu a caba di bolbe di nan break di seis siman na Canada, a revela cu nan ta planea pa bira financieramente independiente y ta bay dividi nan tempo entre UK y US. E pareha a scirbi: “Despues di hopi luna di reflexion y discusionnan interno, nos a scoge pa haci un transicion e aña aki pa cuminsa forma un rol nobo progresivo den e institucion aki”.
“Nos tin e intencion pa dal un stap atras como ‘senior members’ di e Famia Real y traha pa ser financieramente independiente, mientras nos ta continua apoyando plenamente Su Majestad e Reina. Ta cu boso estimulo, particularmente den e ultimo añanan, cu nos ta sinti nos prepara pa haci e adaptacion aki”.
Harry y Meghan, cu ta mayornan di Archie, di ocho luna, a continua bisando cu nan lo dividi nan tempo entre Reino Unido y Merca di unda Meghan ta nativo, y nan a agrega: “Awor nos ta planea pa ekilibra nos tempo entre UK y US, continuando nos deber cu e Reina, Commonwealth y nos patrocinionan. E ekilibrio geografico ta permiti pa cria nos yiu cu un apreciacion di e tradicion real den cual el a nace, mientras cu e ta brinda nos famia e espacio pa focus riba e proximo capitulo, incluyendo e lansamento di nos entidad benefico nobo”.
“Nos ta spera di comparti tur e detayenan di e proximo paso emocionante aki na su debido tempo, mientrastanto nos ta continua colaborando cu The Majesty The Queen, The Prince of Wales, The Duke of Cambridge y tur e partinan relevante. Te ey, acepta nos mas profundo danki pa boso continuo apoyo”.
E noticia a cay como un sorpresa pa e fanaticonan di e realesa, cu a caba di mira Harry y Meghan bolbe den e ‘limelight’ riba diamars. E pareha a bishita Canada House na London unda nan a reuni cu Janice Charette, High Commissioner di Canada na Reino Unido, pa gradici nan pa e hospitalidad calido y e apoyo cu nan a ricibi durante nan estadia na e pais.


text:
El a bira tambe e aerolinea nacional di Curacao cu sede na Willemstad. Nan a cuminza cu un Embraer 110-P1 Bandeirante cu tabata sirbi ruta regional. Despues nan a cuminza bula mas ruta cu avionnan manera numeroso McDonnell Douglas MD-82, McDonnell Douglas MD-83, cu vuelonan na monton pa Miami, Charlotte, Medellin, Barquisimeto, Maracaibo, Caracas, Santo Domingo, Cuba, St. Maarten, Puerto Rico, Valencia, Quito, Belem (Brasil), Manaus (Brasil).
Nan a cuminza usa avionnan Fokker 50 como tambe Fokker 70, y tur esaki a pone nan aumenta frequencia di algun ruta regional.
E compania a pasa den hopi proceso, cu cambio di management, y tambe dado momento a haya un inyeccion di emergencia di Gobierno di Curacao, pa purba na mantene e compania na bida. Na aña 2007 a hasta haya e impresion cu e compania ta bayendo un direccion nobo.
Pero e tempo di gloria a cuminza cambia pa peor, desde aña 2016. Tur esaki debi cu Gobierno di Venezuela a stop di cambia Bolivar pa Dollars. E devisas aki tabata keda pega na Caracas, y e aerolinea a cuminza sufri. Mantenimento a cay atras y algun avion mester a stop di bula. Asina e acostumbrado chiste cu “InselAir tin delay” a cuminza circula den pueblo. Riba Plataforma di Aeropuerto di Aruba mes por a mira con na numeroso ocasion, mecaniconan tabata purba na fix e avionnan bieu, Fokker 50, pa nan por lanta vuelo bek.
Hopi hende tabata lamenta cu InselAir a inverti placa den avionnan di cual nan fabricanan ya a stop di existi, esta McDonnell Douglas y tambe Fokker. Pesey e dolornan di cabez na monton cu avionnan hopi bieu tabata sigui presenta su mes.
E crisis financiero aki a keda persisti pa 3 aña, y cu varios grupo a bin dilanti den nan intento pa rescata e compania. Hasta a menciona aki cu Avianca di Colombia tabatin interes. Sinembargo un di e ultimo gruponan cu tabata mustra interes, a hala atras na ultimo momento. Esey a pone cu cu Diamars 26 di Februari 2019 den oranan di mainta, Huez na Willemstad a declara InselAir den bancarota. Corte a purba tur momento di tene e aerolinea na bida, pero e biaha aki no tabatin speranza mas.
Desde ayera, 100 persona a perde trabao, y Gobierno a perde e 50 miyon Florin cu nan a inyecta di emergencia den e compania.
El a nifica un fin na un epoca di gloria, pero tambe fin na hopi sufrimento di pasaheronan cu a keda pega na numeroso ocasion.
InselAir mes a stop di bula desde Diasabra dos siman pasa caba.
ESNAN CU PASASHI:
Awor cu el a wordo declara bancarota, e compania a manda nan ultimo mensahe, mustrando cu pasaheronan cu pasashi pa Vuelo 2511 y Vuelo 2513 di Curacao pa St. Maarten, of Vuelonan 2512 y Vuelo 2514 di St. Maarten pa Curacao y opera pa Divi Divi y Corendon Dutch Airlines, pa contact Divi Divi pa status di vuelo.
Divi Divi a bisa cu nan lo honra tur pasashi di InselAir por lo menos te Diahuebs 28 di Februari 2019. Esaki ta solamente pa pasashinan di CUR-SXM-CUR y vice versa. Esaki no ta conta pa otro rutanan.
Pasaheronan cu tin pasashi pa St. Maarten riba un fecha despues di esey, lo wordo notifica pronto relaciona cu e validez di nan pasashi.
Pasaheronan afecta pa vuelonan cu lo no lanta mas, tin di percura pa tin tur informacion aki pa comunica, esta e nomber di pasahero, e PNR-Record Locator (5 pa 6 number y letter), bo number di pasashi InselAir (number di 13 cifra cu ta start cu “958”), bo vuelonan planea, unda bo a cumpra bo pasashi y cuanto bo a paga pa nan. Tambe bisa nan cuanto tax y fees bo a paga.
Si bo a cumpra bo pasashi via un Agencia di Viahe, e ora bo tin di contact bo agente pa haya placa bek of check opcionnan di rebook.
Si bo a cumpra un pasashi cu credit card online na fly-inselair.com, of na un di nan oficinanan, e ora bo mester contact e Banco di bo Credit Card pa disputa bo cobranzanan como “non-delivered”.
Empleadonan di Aerolinea cu ta viaha riba pasashi di standby, e ora bo mester start un proceso di refund via myIDTravel.
Si bo a cumpra bo pasashi pagando cash na un di nan Ticket Office, e ora bo mester manda un refund-claim cu e compania encarga cu e caso di bancarota aki di InselAir:
Mr. R. van den Heuvel,
VanEps Kunneman VanDoorne and Associates,
Julianaplein 22,
Willemstad, Curacao.
Tuma nota cu contacto normal awor via email of telefon cu InselAir no ta disponible mas.
VUELONAN AWOR:
Si bo kier bula pa Curacao of Bonaire, pa aworaki bo opcion ta keda cu Aruba Airlines, Divi Divi Air, como tambe Win Air, y EZ Air di Bonaire.


text:
Diabierna mainta Team di Aresto hunto cu Recherche den un accion relampago a hasi un entrada hudicial na un cas na Matividiri. Aki a detene un total di 6 persona y a transporta nan pa warda di polis pa investigashon. Aki un rato nos lo publica tur detaye di e caso aki.
UPDATE: E entrada judicial aki tabatin di haber cu un investigacion di venta di arma di candela. No a haya arma, pero na e adres na Matividiri a haya droga (probablemente cocaina). A detene tur hende den cas. Seis na total. Na Pos Abao tambe a detene hende: 1 sospechoso.


text:
KRALENDIJK –Djamars 24 di desèmber tabatin Santu Sakrifisio di misa na tur 3 iglesia katóliko di Boneiru. Parokia La Bírgen di Coromoto tabatin un selebrashon 8 di anochi, misa na idioma ingles i hulandes. 11’or e mes anochi a kontinuá ku e misa di mei anochi bispu di Pasku. Pader Alphonsus Baak a splika entre otro durante misa, ku e aña aki el a opta pa hasi algu diferente, esta traha algu ku no ta e pesebre kaminda ta rekordá kon niño Hesus a nase.
El a elaborá riba entre otro seru nan di salu na Boneiru bisando kon importante nan ta, i ta un di e motibunan ku Hulandesnan a gara Boneiru. “Salu ta hopi importante pa diferente kos. Ántes tabata hasi pago na un persona pa medio di salu, kaminda e nòmber salario a nase. Kuminda i e kurpa humano ta pidié. Mare nos por tin seru di fielnan, manera nos tin seru di salu na e parti sùit di Boneiru,”Baak a menshoná durante predikashi. “Bunita pa mira hende di Fundashon Mariadal ta bishita un hende na kas. Pa e persona esaki ta nifiká un lus a sende, pasobra e ta bai haña atenshon. Nan ta bai pone den spòtlait.” Pader a terminá bisando bon Pasku na diferente idioma.


text:
KRALENDIJK – Un suidadano hopi prekupá i ku ta respetá nos himno i bandera, a trese su prekupashon na mesa di redakshon di Notisia Live99. E suidadano a bisa: ”Nada kontra di adòrno di pasku, pero mester sa si na unda ta pone esakinan. Un bandera di bo isla ta algu di honor i rèspèt. Nos tur mester sa ku un palu di bandera ku su bandera di bo Pais mester wòrdu respetá sèmper i mester keda para su so riba su kurpa. Nada kontra di e adòrnonan abou riba e rotònde, eseinan no ta mishi ni ku e palu, ni e bandera’. E suidadano a sigui bisa: ‘kon por ta posibel ku nos mandatarionan por pèrmiti pa pone adòrno na nos palu di bandera, kaminda nos bandera ta waya ku tur honor. Esaki ta un bèrguensa nashonal. Nos departamentu di Protòkol ta esnan ku mester sa e reglanan di un Himno i Bandera mihó’.
E suidadano ta sugerí nos Gezaghèber Edison Rijna, pa manda kita e adòrno na e palu di bandera inmediatamente.
Esaki segun e suidadano ku ta respetá nos Himno i Bandera.


text:
KRALENDIJK – Kuerpo Polisial Hulanda Karibense (KPCN) den koperashon ku e departamentu di Supervishon i Mantenshon di Entidat Públiko ‘Toezicht en Handhaving’ a realisá un kòntròl multidisiplinario den oranan di anochi riba djamars 12 yanüari 2021. A kontrolá riba por ehèmpel kumplimentu ku e distansia sosial i e kantidat máksimo di persona ku ta pèrmití. Tambe a wak si kada un establesementu tabata tin un papel di informashon ku klientenan mester skibi nan nòmber, adrès i number di telefon na momentu ku nan bishitá e establesementu. Esaki ta pa si dado kaso surgi un kontagio di e vírùs di corona na e sitio, departamentu di salubridat públiko por wak ken tur tabata tei riba kua fecha. Na kada kaso lo wak ta di ki tipo di violashon(nan) ta trata di dje i kua lo ta e mihó manera pa atendé ku esaki, hasiendo esaki ku rèspèt mutuo.
Pues e kòntròl tabata dirigí riba kumplimentu ku e ordenansa di emergensia vigente. A kontrolá un total di 16 establesimentu , di kua 7 no tabata kumpli ku un òf mas regla. Tur 7 establesimentu a haña un but i a sera nan na mes momentu te ora ku nan por mustra ku nan por kumpli ku e reglanan ku nan a viola. E tim a pasa na tantu snèk, restorant komo na lugá di bende eiskrim.
E kòntròl intensivo dor di e instansianan menshoná lo sigui tuma lugá regularmente den e periodo benidero. Un biaha mas ta sigui un yamada na un i tur pa tene nan mes na e reglanan di e ordenansa di emergensia.
VERSCHILLENDE HORECA GELEGENHEDEN GESLOTEN NA MULTIDISCIPLINAIRE CONTROLE
KRALENDIJK – Het Korps Politie Caribisch Nederland in samenwerking met de afdeling Toezicht en Handhaving van het Openbaar Lichaam, hebben in de avonduren op dinsdag 12 januari een multidisciplinaire controle uitgevoerd bij verschillende horeca bedrijven. De controle was gericht op handhaving van de geldige noodverordening. Het team is bij zowel snacks, restaurants als ijssalons langs geweest. Er werden een totaal van 16 vestigingen gecontroleerd, waarbij 7 één of meerdere regels hadden overtreden. Alle 7 vestigingen kregen een boete en werden per direct gesloten totdat kan worden aangetoond dat aan de regels kan worden voldaan.


text:
Historia di siencia
Siencia ta un curpa di conocimento empirico, theoretico y practico tocante di e mundo natural, produci pa medio di un comunidad global di investigadonan sientifico cu ta haciendo uzo di methodonan sientifico, cual ta emfatisa e observacion, experimentacion y explicacion di fenomenonan natural real. Mirando e status dual cu siencia tini como un conocimento objetivo y como un creacion humano, bon historiografia di siencia ta haci uzo di methodonan historico tanto di historia intelectual y di historia social.
Sigiendo e origen exacto di siencia moderno ta posibel dor di e cantidad di textonan importante cu a keda tras for di e antiguedad clasico.


text:
Hopi gobièrnu a bai kas promé ku tempu. E rèkort ta kaida despues di 37 dia. Esaki ta riba nòmber di Kolegio da Costa Gomez ku a sinta di 10 mei pa 17 yüni 1949. Ta trata di e gobièrnu ku a forma despues di e elekshon den kua pa promé biaha tur hòmber i muhé por a vota na mart 1949.
Nos demokrasia parlamentario a start na aprel 1938 ku instalashon di 10 Miembro di Parlamento (MdP) pa kua un grupo limitá por a vota. E sobrá 5 MdP a keda nombrá pa Gobernadó. Na 1948 nos ta haña un konstitushon nobo ku ta marka un era nobo. E ta habri kaminda pa un Parlamento skohí di 21 hende, derechi di voto universal, i kreashon di un College van Algemeen Bestuur (CAB) ku tabata preludio pa un Konseho di Minister. Tambe a introdusí e nòmber Antia Hulandes.
Despues ku Partido Nashonal di Pueblo (PNP) a gana elekshon di mart 1949 ku 4 asiento (foto), Moises da Costa Gomez (Dòktor) ta bira formadó. Formashon entre partidonan di Kòrsou a resultá imposibel. Partido Katóliko di Pueblo (KVP) ku 1 asiento ta yama Dòktor traidor i ta hala atras. Meskos Partido Demokrat (DP) ku 3 asiento. Tòg Dòktor ta logra haña sosten di 5 asiento di AVP di Aruba, 1 di Boneiru i 3 di Isla Riba pa un total di 13.
Riba 3 di mei 1949 Staten ta reuní pa aprobá Kolegio da Costa Gomez. Emoshonnan ta bai hopi haltu den Staten, prinsipalmente ora MdP “Colá” Debrot di KVP kritiká Dòktor. Kos ta sali for di man i ta pidi kuerpo di paga kandela saka públiko afó. Promé ku votamentu MdP Yrausquin ta bandoná AVP i djòin Union Nacional Arubano (UNA). 12 MdP ta vota pa Kolegio da Costa Gomez. Tres siman despues otro MdP di AVP ta djòin UNA, hasiendo e sosten di Kolegio da Costa Gomez 11.
MdP pa PNP, da Costa Gomez i Plantz, ku a bira parti di gobièrnu a krea dos vakatura den Staten. Koalishon ku tabatin sosten di solamente 9 MdP tabata bòikotiá tur intento pa reunion públiko. Finalmente oposihon ta forma korem pa reunion. Promé ku por a yena e vakaturanan di PNP oposishon ta aprobá ku 9-6 un moshon di deskonfiansa kontra di Kolegio da Costa Gomez.
E promé gabinete salí for di voto universal ta bai kas despues di 5 siman. Gobernadó ta instruí instalashon di un ‘zaken kabinet’. Si e ta zona konosí, ta pasombra e ta. Promé gabinete di Kòrsou ku a sinta na 2010 a bai kas promé ku dos aña. Igualmente a sigui un ‘zaken kabinet’.
Willemstad, Kòrsou
Fuente: Archivo Nashonal, Staatkundige Ontwikkeling Nederlandse Antillen, dr. Kasteel; De Tijd, 10/6/49


text:
Nombramento di Nicole Hoevertsz den un posicion asina halto den e organisacion di Comite Olimpico Internacional tabata riba planonan internacional for di oranan tempran di mainta.
Ocupa e posicion aki no tabata un ambicion cu Nicole Hoevertsz tabatin na momento cu el a cuminsa profila su mes den mundo deportivo internacional. E mes a bisa, si a puntr’e esaki hopi aña pasa, e lo a bisa cu e no ta kere, mas ainda pasobra e ta bini di un isla chikito, cu nunca a gana un medaya den e competencia mundial aki. “Con cu bo mir’e, Aruba no ta conoci den mundo deportivo internacional. Mi ta bini di un isla chikito y mi ta un hende muhe. Mi ta traha pa deporte, pero mi no tabatin e ambicion at all pa bira vicepresidente di Comite Olimpico Internacional. Pero bo ta desaroya y mi a kere cu mi ta simplemente traha den commision. Pero nan a bisami cu mi tin cu sigui crece y asumi otro posicion. Nan ta spera cu mi ta crece.”
Asina e prome paso grandi tabata momento cu el a drenta Hunta Ehecutivo, na 2017. E siguiente paso tabata vicepresidente, cual ta algo cu nunca e tabatin den mente. Tin 4 vicepresidente y cada biaha ta subi un trapi. “Mi tabatin duda si mi ta cla pa e funcion, pero finalmente mi a dicidi cu mi mester bay p’e.” Na momento cu Anita DeFrantz mester a retira y despues di 15 aña eyden, el a pensa cu e momento a yega pa dal e siguiente paso grandi.
E ta un proceso grandi, unda cu mester lobby bou di e 100 miembronan. “Esaki ta algo cu mi no gusta haci, convence nan pa duna mi nan voto.” El a dicidi di traha un carta den cual e ta ilustra su trabou y ta pidi nan apoyo. El a conta cu el a personalisa e cartanan, pa cual a tuma henter un dia pa manda 100 carta. Na momento cu e contestanan a cuminsa drenta, el a nota cu e tin apoyo. El a haya contesta di mas cu 60, pero e mester a spera e momento pa ta sigur. El a haya 72 voto na fabor y 7 en contra.
El a bisa cu el a haya masha hopi mensahe for di Hulanda. Nicole Hoevertsz tin 15 aña caba den Comite Olimpico Internacional.


text:
WILLEMSTAD – E bina rabu blanku kurasoleño ta pasa den tempu pisá. Pa motibu di e sekura di último tempu e tin difikultata pa haña awa i konstrukshon i turismo ta pone ku mas i mas área no ta aksesibel mas pa e binánan.
E mamífero ku tin sigur 4 mil aña ta kana rònt riba e isla ta na peliger. Asina dosente i fotógrafo di naturalesa Leon Pors ta bisa. “Ta bini mas i mas kaminda i edifisio riba e isla i na un dado momento bo ta kore e riesgo ku e bestianan lo muri.” Esaki lo ta un desaster, biólogo John De Freitas di Carmabi, e fundashon ku ta manehá e parkenan di naturalesa na Kòrsou, ta bisa.
Habitat
Tin mas o ménos 400 biná riba e isla, De Freitas ta kalkulá. Ounke e sekura lo a dal e populashon un sla duru. E biná ta protehá pa lei pero tòg e ta menasá. Loke bo ta haña awor ta un fragmentashon di habitat. Ántes bo por a haña e biná na San Sebastian pero den kurso di añanan a traha kas ei. Esaki a sera e pasashi di Jan Kok pa otro partinan di e isla. Tambe na kosta sùit, serka e áreanan bieu di plantashi, di Rif Sint Marie te na Kenepa tin área kaminda ainda tin biná. Diferente área parsialmente ta destiná pa turismo, ke men e habitat ta bira mas chikí.”
Enfermedat
De Freitas tin miedu ku si bini un malesa serio e biná lo disparsé. 400 ta masha poko kaba, e ta enfatisá. A topa biná ku un malesa neurológiko, kaminda nan kabes ta bai kologá skeins, i nan ta kana tambaleá ta drei rònchi. Alafin e bestia ta muri. “Nos a laga saminá tehido di sesu na Eskosia pero nada no a sali.” Ta manera e malesa ta surgi espesialmente den tempu di áwaseru pero ainda e populashon ta sobreviví. Tòg lo ta bon pa hiba e biná Aruba i Boneiru tambe pa garantisá e supsistensha.”
Kòrsou huntu ku e isla venesolano Margarita ta e úniko isla den Karibe kaminda tin biná. Pors i De Freitas ta bisa ku bon mirá Kòrsou mester ta masha orguyoso di e biná aki i mester kuid’é bon. De Freitas: “Meskos Florida Keys ta konosí pa nan biná chikí úniko, Kòrsou tambe mester komuniká esaki den eksterior. Esaki ta algu pa ta masha orguyoso di dje.”
Maneho di naturalesa
For di den añanan ’90 diferente partido a formulá un maneho di naturalesa, pa salbaguardiá no solamente e biná sino tur aspekto úniko i balioso di naturalesa di Kòrsou. Esaki a disparse den un lachi i nunka polítika no a wak e mes, De Freitas i Pors, ku tabata envolvi den desaroyo di e maneho, ta bisa. Pero tòg den tur desaroyo riba e isla mester tene kuenta ku naturalesa, De Freitas ta enfatisá. “Si bo no desaroyá vishon na un dado momentu bo ta yega un punto ku no tin baimentu bèk mas i e ora ei aki algun desena di aña pueblo lo hañ’é ta paga e kuenta.”
Outor: Anneke Polak


text:
KRALENDIJK – Fiskal mayor Henry Hambeukers di Ministerio Públiko BES, a saka un òrdu ku ta laga polis listra preventivamente. Segun OM e medida a bini pasobra tin ‘hopi señal di poseshon di arma’ ta drenta. OM no ta bisa nada di un indikashon konkreto.
For di wikènt pasá un luna largu polis por listra hende , vehíkulo òf ekipahe tur kaminda riba kaminda públiko i na lugánan públiko. Ta arestá es ku no ke kumpli ku e petishon.
Mester kombatí poseshon di arma ku akshon, segun OM. Segun miembro di konseho insular Michael Pieters (DP) awor tur hende na Boneiru outomátikamente ta sospechoso.
Djabièrnè tabatin un mensahe ku polis bistí na sivil e anochi promé a lòs bala di atvertensia despues ku un pleitu ku algun bishitante di un nightclub a sali for di man. Den e akshon aki a konfiská dos arma ilegal i a arestá dos hende.
Djasabra anochi ora e medida di OM a kaba di drenta na vigor ya kaba a konfiská hopi arma di hinka i un bate di beisbòl. Tambe a haña droga durante e kòntròlnan.
Pieters ta duda e legitimidat di e òrdu di Hambeukers. E fiskal ta apelá na e Lei di Arma BES. Segun Pieters un medida asina por ta na vigor solamente pa un área limitá, ku gezaghebber a indiká komo un área ku tin un riesgo di seguridat.
No a pone Konseho Insular na altura di esaki, loke segun e miembro di konseho lo mester a hasi. Por proklamá listramentu preventivo te ku ku un máksimo di 12 ora i no pa henter un luna, Pieters ta bisa den un lista di 22 pregunta na gezaghebber Edison Rijna.
Ademas Pieters ta enfatisá tambe ku e ta pro vigilansha di seguridat na Boneiru, pero e no ta pro limitashon di libertatnan di siudadano.
Outor Gijs van den Heuvel


text:
Sociaal Economische Raad (SER) ta conseha tocante cambionan den e Landsverordening winkelsluiting
Recientemente SER a haci entrega na gobierno di e conseho ‘Wijziging Landsverordening winkelsluiting’. E conseho aki ta basa riba peticion di gobierno, caminda Minister di Finansas, Asunto Economico y Cultura, sra. Mr. X.J., Maduro a pidi SER pa vocifera su opinion y duna su recomendacionan encuanto e cambionan proponi door di gobierno pa cu e ley tocante orario di cierre di tienda.
E cambionan proponi pa gobierno ta encera entre otro ampliamento di e orario di habrimento di tienda y tambe mehoracion di e capacidad di supervision pa cu esaki. Segun gobierno e cambionan aki lo ta beneficioso y positivo pa cu actividad economico.
Den e conseho menciona por lesa cu SER ta di acuerdo cu mayoria di e cambionan proponi door di gobierno y ta comparti e opinion di gobierno cu e cambionan aki ta necesario, cu un excepcion chikito relaciona cu orario ariba diadomingo y dianan di fiesta. Ampliacion di ley di orario ta duna e comerciante e opcion di habri pa mas ora y pa habri riba diadomingo y dianan di fiesta (cu excepcion di dia di labor/obrero).
SER ta di opinion cu e orario di habrimento di tienda ariba diadomingo y dianan di fiesta (cu excepcion di e dia di labor/obrero) mester wordo amplia aun mas cu locual gobierno ta propone y cu e orario mester ta igual na e ampliacion proponi door di gobierno pa cu e dianan laboral esta di dialuna te cu diasabra. Consecuentemente, SER ta recomenda gobierno pa hasi e prohibicion di e habrimento di tienda ariba diadomingo y dianan di fiesta (cu excepcion di e dia di labor/obrero) tambe prome cu 6or di mainta y despues di 12or di anochi. Door di iguala e diadomingo y dianan di fiesta (cu excepcion di e dia di labor/obrero) cu e dianan laboral, mas actividad commercial por wordo desaroya mirando cu esaki por hasi Aruba, principalmente pa turistanan, mas atractivo y mas competitivo cu e desaroyonan internacional caminda tiendanan si sa keda mas largo habri. Den cuadro di esaki SER tambe ta conseha pa eventualmente ora di hasi e cambionan den e “Landsverordening winkelsluiting” pa hasi e cambionan correspondiente den e leynan laboral.
Ademas SER ta conseha pa, den cuadro di mehoracion di e bevoegdheden die e toezichthouders, inclui e posibilidad pa por sera un tienda cu ayudo di polis si ta necesario.
Diahuebs, 12 oktober 2020
Recente Publicaties
Voedselzekerheid op Aruba Nov 2020
Genderquotum als alternatief voor Vrouwenquotum Nov 2020
Wijziging Landsverordening winkelsluiting Sept 2020
Acties ten behoeve van implementatie van een Circulaire Economie op Aruba Juli 2020.
“Invoering van een tijdelijke loonsubsidieregeling” Juli 2020.
Economiseren binnen het overheidsapparaat: versie 2 Mei 2020.


text:
KRALENDIJK – Den e situashon di normal nobo ku 2020 a hinka nos komunidat aden, Fundashon Nawati a haña su mes ku diferente limitashon pa organisá e selebrashon di Dia di Nort’i Saliña 2020.
Pero ku mente fihá riba bòltu e limitashon pa esaki kambia i bira un bunita oportunidat. Nos a logra kambia nos selebrashon públiko di Dia di Nort’i Saliña. Lo bai tin tambe un Santu Sakrifisio di Misa awe djamars 15 di desèmber anochi 7:30 na Misa di La Birgen di Coromoto na Antriol. Despues di e sakrifisio di Misa, Fundashon Nawati ta parti un bríndis na okashon di Dia di Nort’i Saliña.
Fundashon Nawati ta manda un invitashon na tur norteño pa presentá na e sakrifisio di Misa.


text:
Con nos lo salba nos muchanan? Conscientisacion, prevencion, y comunicacion.
Segun nos por mira den nos medionan di comunicacion y rednan social, e problemanan social na Aruba den conexion cu abuso di mucha ta alarmente. E ta keda bini pa dilanti, caso tras di caso.
Ta pa e motibo aki, CMB a acerca “Fundacion Respeta Mi” pa asina hunto crea un cooperacion den yuda conscientisa nos comunidad tocante un tema social hopi real den nos sociedad.
E tema di abuso di mucha ta uno hopi sensitivo, cu hopi emocion su tras cada bes nos mira un otro caso bini pa dilanti. Por medio di mas conscientisacion, hunto cu e trabaonan duro cu “Fundacion Respeta Mi” ta haci, lo por crea mas dialogo y accionnan pa preveni abuso di mucha.
Tin biaha, bo djis mester di un man. E informacion corecto ta haci un diferencia, anto ora esaki ta bini for di hendenan cu kier yuda, y di curason ta lanta tur dia pa atende cu e problemanan aki, ta algo di admira, pasobra e ta un yudansa honesto.
Na 2010, trahadornan social na Aruba a señala cu tin diferente tipo di abuso di mucha tumando luga riba nos isla, entre otro, e abuso fisico, emocional, testigo di violencia domestico y mas. Aki a cuminsa na fortifica e trabaonan pa combati e fenomenonan aki. Por medio di bishita diferente scol, dunando diferente charla y tayer na maestronan, “Fundacion Respeta Mi” ta haci nan esfuerso pa contribui na e lucha pa stop cu abuso di mucha.
E fundacion a tuma nota cu ora ta trata di papia tocante e temanan aki, hopi hende ta ‘cera nan mes’. Nan no kier scucha, of e comunicacion non-verbal ta cambia. Hende sa kico tur ta pasa realmente, pero,e realidad ta cu e ta keda un tema fastioso tambe pa hende toca. Unda “Fundacion Respeta Mi” kier hunga un rol hopi importante ta na e parti di conscientisacion, brindando herment y informacion riba kico por haci pa preveni abuso di mucha.
Bo a mira algo? Papia, bisa algo.
Proteha nos muchanan manera cu nan merece di wordo protehi. Esaki ta e punto tras di henter e iniciativanan aki, e base for di unda “Fundacion Respeta Mi” ta eherce nan trabaonan incansablemente. E unico manera pa realmente salba nos muchanan.
E fundacion ta enfatisa na conscientisa nos hobennan y muchanan, buscando semper maneranan nobo y adecua pa trece e informacion na nan. Abuso di mucha ta un tabu riba su mes cu e fundacion ta haya cu a yega ora nos trata cu ne un poco diferente, y simplemente cuminsa dialoga y comunica cu otro.
E fundacion ta tin su oficina na Dominicanessenstraat 12 caminda bo por pasa libremente pa mas informacion entre dialuna pa diabierna, di 8’or di mainta pa 5’or di atardi non-stop.
Nan number di telefon ta (+297) 582-4433 y nan coreo electronico ta: respetami@setarnet.aw. Tambe bo por sigui nan riba nan Facebook ‘Fundacion Respeta Mi’ pa mas informacion.


text:
Orashon djamars 30 di mei 2017
Orashon djamars 30 di mei 2017
Ora Hesus a kaba di papia, El a hisa su kara na laria i bisa: ‘Tata, e ora a yega! Duna bo Yu gloria, pa bo Yu por duna Bo gloria. Meskos ku Bo a dun’É poder riba henter humanidat i pa asina E por a duna tur esnan, ku Abo a konfi’É, bida eterno. I bida eterno ke men: konosé Abo, e úniko Dios berdadero, i konosé Kristu Hesus, Esun ku Abo a manda. Mi a glorifiká Bo riba mundu; Mi a terminá e trabou ku Abo a duna Mi pa hasi. Tata! Duna Mi gloria awor akí den bo presensia, e mesun gloria ku Mi tabatin huntu ku Bo promé ku mundu a eksistí. Mi a laga esnan ku Bo a apartá for di mundu i duna Mi, konosé Bo. Nan tabata di Bo i Abo a duna Mi nan i nan a obedesé bo palabra. Awor nan sa ku tur kos ku Abo a duna Mi, ta bini di Bo. Pasobra Mi a duna nan e mensahe ku Abo a duna Mi i nan a risibié; nan a bin haña sa ku ta bèrdat ku Mi ta bini di Bo i nan ta kere ku Abo a manda Mi. Mi ta resa pa nan; Mi no ta resa pa esnan ku ta pertenesé na e mundu akí, ma pa esnan ku Abo a duna Mi, pasobra nan ta pertenesé na Bo. Tur loke ta di Mi ta di Bo i Mi ta haña gloria dor di nan. Awor Ami ta bini serka Bo; Mi no ta keda den mundu mas, ma nan sí ta keda den mundu. Tata santu, warda nan pa medio di poder di bo nòmber, e nòmber ku Abo a duna Mi, pa nan por ta ún manera nos ta ún.
Huan 17:1-11


text:
Real Koyari contra Jong Aruba ta topa den un wega crucial y cu tin sabor di un Classico. Aunque no mesun glamoroso manera un Dakota vs RCA of mesun intenso manera un Bubali vs Nacional, e wega entre Real Koyari y Jong Aruba ta priminti candela. Jong Aruba mihor conocí cómo e diablo rojo nan di noord den su bon tempo nan a dicidi e anja aki di bin cu un uniform roos, algo cu no a caí mucho bon den su fanatico nan fiel. Mester bisa si cu e uniform nobo a bin cu basta fortuna pa e team di Sero Janchi ya cu Jong Aruba a cuminsa e campeonato comandando e tabla di posicion, pero a bin ta perdiendo terreno durante e luna di November. E diablo rojo nan tin solamente 4 punto di nan ultimo 4 wega nan y nan ultimo victoria tawata riba 3 November caminda nan ta dal sporting 3-2. E Bon noticia pa e mucha nan di Ibi Albertus ta cu Jong Aruba ta yega e derby na di 6 lugar cu 11 punto y un victoria por catapulta nan bek den e promer lugar nan. Otro punto interesante pa e team di Jong Aruba ta cu nan ta e team mas goleador di Division Uno cu 21 gol y nan dos maximo artillero nan Gregory Gomez cu 10 gol y Jasóry Giel cu 5 gol ta den e top 4 goleador di División uno. Den nan dos nan tin mas gol anota cu full e team di Real Koyari.
Di otro banda mester bisa cu Víbora nan di Real Koyari ta mantene nan tradicional Manchester United look den nan uniform posiblemente tratado di confundí y/ of intimida otro team nan, algo no a ser logra den nan partido nan inicial, pero e team dirigí pa Rafi Rodriguez ta biniendo di 3 victoria den nan ultimo 4 wega nan. E viboranan tin 10 punto y ta ocupando e di 8 lugar y cu un victoria riba nan eterno rival nan por bai para te na di 4 lugar. Real Koyari no tin un goleador di referencia pero di un manera of otro ta sacando nan resultado nan. Históricamente no ta importa con un team ta yega na un Classico. Esaki ta un wega cu ta wordu junga cu un sabor di un final y Aki nada ta wordu regala. Mamamento di gay ta na ordu di dia y loke e wega Aki Por carece di nivel y creatividad e lo gana bek di e intensidad, agresividad y gana di salí victorioso. Fanaticada di ambos team ta ser invita pa ta na Stadion frans Figaroa dia 7 December. Bala ta cuminsa lora pa 8 or di anochi. Sinterklas ta Bin den December. Awor ta di wak ta pa ken e ta trece regalo !!!


text:
Dia 14 di juni ultimo a tuma lugar un reunion entre Fundacion Telefon pa Hubentud Aruba y Staatssecretaris di Volksgezondheid, Welzijn en Sport di Hulanda. E peticion pa un reunion a bin di e Staatssecretaris di Volksgezondheid, Welzijn en Sport di Hulanda, señor drs. Paul Blokdijk.
E reunion aki a bay den cuadro di un peticion pa ayudo for di e islanan BES na Fundacion Telefon pa Hubentud Aruba.
Fundacion Telefon pa Hubentud Aruba ta existi for di 1999. For di 1999 Fundacion Telefon pa Hubentud Aruba ta duna informacion, conseho y sosten emocional n’e mucha- y hobennan di Aruba via internet, telefon y outreachend. Pa medio di e mentornan cu tur aña ta ricibi un minimo di 3 training grandi, e trabao boluntario aki ta ser haci pa nos mucha- y hobennan.
Banda di e ayudo na nos mucha- y hobennan di Aruba, Fundacion Telefon pa Hubentud Aruba pa añas caba ta yudando otro islanan den Caribe y paisnan den Latino America. Asina aki ya na 2007 a yuda St. Eustatius y Bonaire.
E liña di ayudo pa mucha na Curacao pa un tempo a stop di funciona. Na momento cu esaki a cuminsa opera atrobe den un strutura nobo, tambe Fundacion Telefon pa Hubentud Aruba a sostene cu conseho.
E proximo den liña cu a ser yuda cu conseho y training tabata St. Maarten. No solamente e liñanan di ayudo a ricibi conseho y training, pero hopi biaha Fundacion Telefon pa Hubentud Aruba a hiba combersacionan cu Ministernan y stakeholdernan n’e islanan pa crea sosten.
Otro isla den Caribe cu a ser sosteni, conseha of getrain dor di Fundacion Telefon pa Hubentud Aruba ta St. Lucia, Anquilla, Dominica, St. Kitts & Nevis, Antiqua & Barbuda y Jamaica.
Den Sur America tambe Fundacion Telefon pa Hubentud Aruba a yuda e liña di ayudo di Suriname cu training y conseho, Peru cu training con nan por funciona outreachend y Colombia cu training tocante uso di app.
Ya caba den pasado Fundacion Telefon pa Hubentud Aruba tabata representante di America Norte, Centro y Sur y Caribe den e directiva di Child Helpline International pa medio di sra. Altagracia Chapman MBA. Desde 2019 Fundacion Telefon pa Hubentud Aruba atrobe ta representante di America Norte, Centro y Sur y Caribe pa medio di sr. Errol Zebeda Lic.. Y na januari 2021 e representacion di Fundacion Telefon pa Hubentud Aruba a ser extendie pa tres aña mas.
Basa riba tur e experiencia, habilidad y conocimento crea den e ultimo 22 aña, Fundacion Telefon pa Hubentud Aruba ta ser reconoci como un ‘Kenniscentrum’ riba e tereno di ‘jeugdzorg’, duna informacion, conseho, sosten y guia na mucha y hoben, outreached na mucha y hoben, conocimento di efecto cultural y etnico ariba comportacion di mucha y hoben, y involucracion di mucha y hoben den nan desaroyo.
Un ‘Kenniscentrum’ ta un instancia cu no solamente ta comparti conocimento, pero tambe ta crea conocimento.
Basa riba e ariba menciona, e Staatssecretaris di Volksgezondheid, Welzijn en Sport di Hulanda a reuni cu Fundacion Telefon pa Hubentud Aruba pa mira na ki manera Fundacion Telefon pa Hubentud Aruba por yuda, quia y sostene e islanan BES den e proceso pa yega na nan liña di ayuda pa mucha y hoben. Durante e reunion cu a tuma lugar digital, co-fundador y miembro honorario di e directiva di Fundacion Telefon pa Hubentud Aruba, Altagracia Chapman MBA y e Director James Sneek LLB, MSc. a duna un presentacion di e manera di opera y e trabaonan di Fundacion Telefon pa Hubentud Aruba. E delegacion den representacion di islanan BES a consisti di Staatssecretaris di Volksgezondheid, Welzijn en Sport di Hulanda drs. Paul Blokhuis y Beleidsmedewerker Huiselijk geweld en Kindermishandeling Ministerie van Volksgezondheid, Welzijn en Sport sra. Carmen Grefte.
Despues di e reunion e Staatssecretaris di Volksgezondheid, Welzijn en Sport di Hulanda a keda mas entusiasma ainda cu e experiencia, habilidad y conocimento cu Fundacion Telefon pa Hubentud Aruba tin riba e tereno di ‘jeugdzorg, duna informacion, conseho, sosten y guia na mucha y hoben, outreached na mucha y hoben, conocimento di efecto cultural y etnico ariba comportacion di mucha y hoben y involucracion di mucha y hoben den nan desaroyo. Despues di 22 aña di excistencia Fundacion Telefon pa Hubentud Aruba como un ‘Kenniscentrum’ ta exportanando conocimento na organisacionan gubernamental y no-gubernamental den region. Banda di crea conocimento, comparti conocimento, awor Fundacion Telefon pa Hubentud Aruba como un ‘Kenniscentrum’ ta bai sigui exporta conocimento.


text:
Diaranson algo despues di 9’or di mainta, a sosode un accidente basta fuerte entre un Nissan March y un Kia Rio. Mesora a pidi pa presencia di Polis y ambulance. Mesora Polis di Trafico a yega n’e sitio y a sera e caminda p’asina cuminsa cu e investigacionnan necesario.
Polis a tuma tur dato y a bin compronde cu Nissan March tabata biniendo for di pariba y a bay lora na su man robes, net na momento cu el a bay lora, e Kia Rio cu tabata biniendo su tras no a regula su velocidad na tempo y a dal tras di e Nissan March.
E impacto tabata asina fuerte cu e Nissan March a dal contra un cura di cas y e dos persona den e March a keda herida. Un di e heridonan tabata keha di hopi dolor na su lomba.
Dos ambulance a presenta n’e sitio p’asina duna asistencia medico y despues a dicidi pa transporta nan pa hospital pa un control medico mas avansa. Ambos auto a haya hopi daño material.


text:
Departamento di Infrastructura y Planificaciong (DIP)
Vision
E Departamento di Infrastructura y Planificacion ta un organisacion profesional y dinamico cu ta hiba un maneho iniciador door di traha den team y na unda e cliente ta central. E departamento ta percura pa e ehecucion y control di e maneho stipula, den cua e tin un funcion di direccion y guia. Un tarea esencial relaciona cu e maneho ta pa midi e interesnan conflictivo. E meta ta pa crea un base social amplio cu ta conta cu apoyo di e comunidad pa e maneho stipula.
Mision
Pa facilita e demanda pa tereno (y awa) dor di un desaroyo teritorial planifica y integral, p’asina por garantisa un medio ambiente ideal pa biba y duradero pa e actual generacion y esnan den futuro.
Metanan:
- Desaroya y implementa plannan teritorial cu ta haci posibel un desaroyo integral y planifica di Aruba;
- ciudanonan cu ainda no tin parcela pa vivienda y cu haci un peticion pa esaki ta haya contesta y ayudo na un forma transparente, cla y adecua pa soluciona nan meta pa vivienda;
- crea na un forma eficiente parcela pa vivienda cu ta cubri e demanda di e clientenan, unda ta percura pa un ocupacion balancea di Aruba. E posibilidadnan di vivienda realisa tin cu conduci riba termino corto na un ambiente di vivienda y bida planifica y di calidad halto;
- percura pa un utilisacion optimal di e infrastructura existente denter di e teritorionan ya desaroya. E meta ta pa contribui na soluciona e problema di vivienda y pa mehora e calidad di bida y di vivienda;
- realisa na un forma adecua y eficiente e funcion di maneho administrativo pa e terenonan y awa ya otorga;
- pa garantisa e seguridad legal y proteccion di e ciudadanonan, institucionnan y negoshinan dor di controla y/of obliga cumplimento di ley. Di forma aki ta garantisa e calidad di nos medio ambiente;
- contribui na un manera efectivo na e desaroyo economico y social di Aruba dor di crea zonanan y completa esakinan cu funcionan economico y social;
- busca alternativa y solucion na un manera proactivo pa e clientenan, stakeholders y e ministro encarga.


text:
Kontratista ta bai limpia restunan di konstrukshon Klein Kòrsou den wikènt
Kontratista ta bai limpia restunan di konstrukshon Klein Kòrsou den wikènt
Willemstad – Den wikènt ku ta bini, e kontratista Jemar Building & Construction ta limpia e restunan di renobashon di e faro na Klein Kòrsou. Ta trata di panchi di dak i otro material di konstrukshon bieu, ku a kita for di e faro i a remplasá ku material nobo. Di mes no por kita e material ei sin mas for di e isla, pero mester a plania ku kua boto i na ki manera esaki por a sosodé na un manera mas efisiente i responsabel.
E faro ta un monumento históriko protehá i alabes un atrakshon turístiko di Klein Kòrsou. Renobashon di e faro ta konsistí di dos fase di kual unu ta den fase di finalisashon. Fase dos ta konsistí di trabounan na e muraya, porta, kozein, bentana, renbak i demas renobashon na flur di e faro. Tambe lo fèrf tantu parti paden komo parti pafó di e faro. Fase dos lo kuminsá mas den transkurso di aña 2017.
Renobashon di e faro na Klein Kòrsou ta forma parti di Domeinbeheer su trayekto Rumbo pa Ekselensia. E faro original di Klein Kòrsou ta di aña 1850, pero na aña 1879 mester a konstruí esaki kompletamente di nobo, despues ku un orkan i demas forsanan di naturalesa a destruí esun original. A skohe e tempu ei pa traha e faro mei mei di e isla, kompará ku esun original ku tabata na kosta.


text:
ORANJESTAD – Awe mainta un reunion entre gobierno (lesa: ministernan Dangui Oduber y Endy Croes) , director di hospital y director di EPI lo mester trece claridad riba e aspecto di e coneccion entre EPI y HOH pa loke ta estudio y trabou. E dianan aki tabatin hopi discussion publico riba e tereno aki, unda cu e.o. den e programa di NoticiaCla LIVE, director di HOH Jacco Vroegop a bisa pakico a para e aceptacion di studiantenan nobo di EPI, mientras cu e director di dicho institucion educacional, Ryan Maduro, ta splica cu no ta nan falta cu e situacion ta manera cu e ta. E portal aki a compronde cu reunionan a tuma lugar awe mainta na Bestuurskantoor/Cocolishi pa atende cu e tema aki.
ORANJESTAD – Gobierno di Aruba lo facilita e proceso pa trece famianan di e DJ Lousville cu a fayece recientemente na Aruba,pa nos isla pa nan por ta presente pa por despedi di nan ser keri. Asina minister di husticia Rocco Tjon a informa diasabra mainta pa medio di un comunicado. Tabata un siman pasa cu e famianan a haci un peticion dramatico via rednan social pa por a biaha pa Aruba pa por ta cu nan ser keri. A bisa specificamente cu nan no kier placa, sino kier permiso pa drenta Aruba (for di Venezuela) pa por ta na Aruba. “ Ministerio di Husticia y Asuntonan Social ta den contacto cu famia di e fayecido cu ta den exterior y lo facilita e proceso pa por trece e famia Aruba, pa asina nan por ta na Aruba pa por despedi di nan ser keri” e mandatario a bisa den su comunicado.
ORANJESTAD - Gobierno ta sigui busca forma pa reduci gasto di AZV sin perhudica pueblo . Asina gobierno ta bisa den un comunicado diabierna. Segun e prome mandatario, algun miembro di Parlamento di Hulanda (Tweede Kamer) a expresa cu si islanan di Caribe Hulandes no cumpli cu acuerdonan di “landspakket”, Hulanda mester dicidi si ta sigui cu e ayudo of no. Prome Minister Evelyn Wever-Croes a splica cu e situacion di Aruba no ta asina cu no ta den cumplimento, pero ta reconoce cu tin algun reto cu ta atendiendo directamente cu Gobierno Hulandes cu ne. Un di e retonan aki ta e cortamento di 60 miyon florin den fondonan di cuido medico.
ORANJESTAD - Premier Evelyn Wever - Croes a duna di conoce diahuebs di a ricibi peticion di parti di comercio pa introduci cambio den e sistema di ‘invoerrechten’ cu Aruba tin aworaki cu ta: Cost, insurance, and freight (CIF) E peticion di comercio ta pa cambia esaki pa: Free on Board (FOB). Si introduci e cambio aki, e gastonan di fleta (freight) no ta bay hunga un rol asina grandi den determina e impuesto cu tin cu paga. Balor di impuesto ta baha y consecuentemente ta paga menos pa e derecho di importacion.
ORANJESTAD - Anticipando riba e cambio di Presupuesto 2021 di nos Pais, Minister Maduro di Finansa a manda informa Parlamento den e 'Najaarsnota 2021' riba e cambionan cu a presenta despues cu a aproba e Presupuesto pa e aña. Segun e mandatario, importante pa menciona ta cu e deficit premira pa aña 2021 ta 140 miyon florin mas chikito. Pa aña 2021 a premira un deficit di 762 miyon florin cu awor lo baha y bira 622 miyon florin.
ORANJESTAD – Durante un presentacion extenso duna dialuna mainta pa personal di DOW den conferencia di gobierno, a bin dilanti e realidad duro di e planta di purificacion conoci como e Riool Water Zuiverings Instalatie, (RWZI), primordialmente esun Bubali. Loke a sali afo ta cu mester reemplaza esaki mas lihe cu ta possible, pero cu no tin fondo aworaki. Pesey e mandatario di medio ambiente a sigura cu ta trahando riba un asina yama ‘business case’ pa haya fondo pa crea e planta nobo.
ORANJESTAD – E Ley Normering Topinkomen (LNT) pa loke ta Aruba ta den un estado hopi avansa, pues no ta mira motibo pa no cumpli cu e ultimatum di Hulanda di 1 di november pa tin e ley aki cla, manera cu e portal aki (noticiacla) a raporta anteriormente. Asina prome minister Evelyn Wever Croes a sigura e siman aki publicamente. Asina e ta reacciona riba e declaracion di e siman aki di secretario di estado demisionario Hulandes Raymond Knops cu a informa Tweede Kamer cu a pone ultimatum pa e islanan en cuestion riba e tema aki.


text:
Logo nobo di SKOA ta refleha enseñansa y Catolicismo
SKOA ta estrena logo nobo, pero kico esaki ta nifica pa e futuro di SKOA, awor cu e directora ta bandona SKOA. Sra. Josette Daal, directora di SKOA ta amplia.
Diabierna a devela e logo nobo di SKOA. Den e logo por mira cu e tin e forma di un escudo, unda cu a haci nan best pa trece e parti Catolicismo den combinacion di enseñansa cu ta wordo duna y cu ta refleha hopi bon den e escudo di SKOA. Tur esakinan, segun Sra. Daal, ta un aporte na bienestar y mehoracion di enseñansa di pais Aruba.
E atardi tabata un atardi hopi ameno, mester bisa, unda cu tambe Raad van Toezicht a wordo presenta. SKOA no tin un directiva mas, pero e tin un Raad van Toezicht (Hunta di Supervision), cual a wordo presenta na e cabesantenan di scol y diferente invitadonan, como tambe na prensa.
Un di e parti tambe di e programa tabata unda cu e Raad van Toezicht a presenta e directora nobo, e persona cu ta bay neem over di Sra. Daal, cual ta Sra. Anueska Bailey. Esaki en berdad, proyectonan cu Sra. Daal tabata bezig cun’e y e ta inicio di despedida como directora di SKOA, di Sra. Daal.
Pa loke ta SKOA mes, el a conoce hopi cambio den ultimo temponan. Semper SKOA ta carga mayoria di responsabilidad aki. Sra. Daal ta sigui bisa cu e tin 9 aña como directora di SKOA. E no tabata un trabao facil, e tabata un trabao hopi intensivo y un reto hopi grandi, conhuntamente cu empleadonan y cabesantenan di scol, etc., cu a trece cambio. Ta berdad cu SKOA ta haya hopi critica, esaki ta bin door di e transparencia di SKOA. Y door cu ta duna hopi informacion, pa informa y educa e hendenan, bo ta haya elogio y tambe critica tambe bek. Pero e criticanan aki, semper mester tum’e y wak unda pa mehora mas. Asina semper Sra. Daal a wak’e. Critica no mester ta algo negativo, pero mas bien, por siña algo di dje.
Den e trayectoria aki, tin varios cos, awo cu Sra. Daal ta preparando pa tuma despedida, e ta refleha y tin diferente topiconan cu Sra. Daal a trece den SKOA cu ta bayendo hopi bon. Un di e cosnan cu el a haci ta bin cu e Departamento di Cuido Special cu SKOA tin, aunke cu e no ta suficiente, mirando cu tin 46 scol y bo tin 4 trahado social di scol, toch nan ta haci nan best pa trece servicio na scol y mayornan. Esaki ta algo cu a traha masha duro mes ariba dje y ta algo cu mester sigui traha riba dje. Tambe hunto cu Wit Gele Kruis y Organisacion Biba Amor, nan a trece educacion sexual na e scolnan, unda cu nan ta hayando bon feedback. Muchanan ta wordo bon educa ariba e tereno aki.
Loke ta hopi den bista di SKOA actualmente, ta e digitalisacion di scolnan, leerlingvolgsysteem ta un parti di digitalisacion, vooral den scolnan avansa. Loke falta ainda, ta cu diamars SKOA lo lansa su website y e ora ta bin cu e Dia di Enseñansa. Esaki ta e parti unda cu SKOA ta brinda upgrading na tur su maestronan.
Enseñansa no ta un cos cu ta para keto, e ta algo cu tin hopi movecion den dje. Esey lo sigui semper. Cu tin cosnan pa mehora pa pais Aruba, Sra. Daal ta di opinion cu si. A sinta hunto na mesa, evalua, y scucha otro pa yega na cosnan bunita pa enseñansa, ya cu e ta responsabilidad no di SKOA so, pero di pais Aruba. E ta responsabildiad di pais Aruba pa tin bon enseñansa. Esey e unico modo ta pa sinta na mesa cada biaha, scucha otro y wak kico ta sosode den mundo y wak kico por brinda nos muchanan na e pais aki.
Al final, Sra. Daal a bisa cu loke mester pone hopi atencion ariba dje a corto plaso, ta e renobacion di enseñansa. Esey a haya un parti, den enseñansa secundario. E no ta un trabao facil, ya cu ta un estudio cu ta wordo haci, ki sorto di metodo mester bin awo, teniendo na cuenta unda e muchanan ta bay studia despues. Kico pafo ta brinda nan, kico anos ta brindanan cu ta conecta cu exterior. E ta un estudio basta extenso.


text:
Oranjestad, 28 di april 2021
Entrante diaranson 28 di april tur ciudadano bibando na Aruba cu tin 18 aña of mas por yega Centro Libertador Betico Croes di dialuna pa diasabra for di 8:00 am te cu 7:00 pm 'non stop' y ricibi nan prome dosis di vacuna of tambe por acudi na Teresita Center na San Nicolaas di dialuna pa diabierna for di 8:30- 11:30 di merdia y di 1:30- 4:30 di atardi.
Pa por ricibi e prome vacuna ta nesesario pa bin cu bo carchi di AZV of si bo ta biba na Aruba pero no tin un carchi di AZV mester presenta cu un paspoort of prueba di estadia cu ta mas cu 6 luna bieu.
Ta recomenda es cu ta bin vacuna pa registra via Aruba Health App pa haci e proseso administrativo mas cortico. Si e persona no por esaki, no lo ta problema, nos lo yuda e persona cu su registracion ora e yega na e localidad di vacunacion.


text:
- FECHANAN BINIDERO -
13 Ougùstùs, 2021
16 Febrüari, 2021
13 Ougùstùs, 2021
Lantamentu di Kolegio Erasmo tabata inisiativa di algun mayor ku tabata deseá un enseñansa mas kreativo pa nan yunan. Nan a skohe pa Papiamentu komo idioma di instrukshon i Hulandes komo materia, banda di atenshon pa formashon estétiko i sosial-emoshonal mas riku pa logra esaki.
Riba 15 di ougùstùs 2018, orguyosamente FSHP a kuminsá ku un skol bilingual na Papiamentu i Ingles riba nivel di HAVO/VWO ku e nòmber SKAIH Pre-Universitario / SKAIH Pre-University.


text:
KRALENDIJK — Awe mainta pa masomenos 9or di mainta a tuma luga un aksidente di trafiko na altura di WEB Hato. Ainda pa motibu nan deskonosí e outo aki su so a bai aksidentá net na entrada di planta di WEB na Hato. E shòfùr su situashon ta stabil pero a risibi kòrta na altura di su man. Daño material ta konsiderabel. Ambulans tabata tei na e sitio pa atende ku shòfùr.
FUENTE: LIVE 99 FM
AKSIDENTE NA ALTURA DI WEB HATO.
KRALENDIJK — Awe mainta pa masomenos 9or di mainta a tuma luga un aksidente di trafiko na altura di WEB Hato. Ainda pa motibu nan deskonosí e outo aki su so a bai aksidentá net na entrada di planta di WEB na Hato. E shòfùr su situashon ta stabil pero a risibi kòrta na altura di su man. Daño material ta konsiderabel. Ambulans tabata tei na e sitio pa atende ku shòfùr.


text:
Aksidente ku morto.
KOMUNIKADO DI PRENSA 462/2019
2 novèmber 2019
Aksidente ku morto.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 1 di novèmber 2019, alrededor di 19.23’or Sentral di Polis a risibí
notifikashon ku na un kas den Kaya Vatu un vehíkulo a kai riba un hòmber ku tabata
drecha e vehíkulo.
E promé unidat polisial ku a yega na e sitio a topa ku un hòmber heridá drumi abou.
Ambulans a transportá e víktima den situashon di prekupashon pa poliklínika di
SEHOS pa tratamentu médiko mas avansa.
Sentral di Polis a risibí notifikashon alrededor di 22.45’or ku dokter di polis a
konstatá morto di e hòmber Jefferson Erwin Thomas Wolff, nasé na Kòrsou 3 di yüli
1977, na St. Elisabeth Hospital.


text:
Entrante promé di òktober 2021 Instituto Hudisial Hulanda Karibense (JICN) ta introdusí e asina yamá kamber di famia (familiekamer) pa detenido por risibí bishita di famia. E espasio aki ta hasi bishita den un esfera doméstiko posibel pa detenido i su famia ku ta kumpli ku kriterionan stipulá.
E kamber di famia ta un espasio den JICN spesialmente ekipá kaminda detenido por risibí bishita di famia sin tin un skòt entre nan. Intenshon di e fasilidat ta pa detenido por mantené relashon ku su famia i spesialmente su yu(nan) na un mihó manera. Mantené relashon ku famia i sernan kerí ta un aspekto importante den e proseso di reintegrashon, kaminda ta prepará detenido pa regresá den komunidat.
Bishita den kamber di famia no ta un derecho pero un fabor pa solamente detenido ku ta kumpli ku kriterionan estrikto stipulá. Por ehèmpel e detenido por hasi petishon pa hasi uso di e kamber di famia despues di seis luna di su detenshon i solamente si su komportashon den e instituto ta di deseá.
Un detenido por risibí bishita den e kamber di famia riba orarionan stipulá i por risibí te ku tres miembro di famia pareu. Bou di supervishon indirekto di un trahadó di JICN e detenido por pasa un ora ku su famia. Lo informá e bishitantenan tokante reglanan ku ta na vigor durante bishita den e kamber di famia, promé ku e bishita kuminsá.
Introdukshon di e kamber di famia ta un paso nobo den maneho di Detenshon i Reintegrashon (D&R) di JICN. Dor di stimulá i rekompensá komportashon deseá serka detenido i straf mal komportashon, ta motivá detenido pa lucha pa nan reintegrashon mas mihó posibel pa asina redusí e chèns di residivismo.


text:
COVID-19 ta presente riba mundu henter i na Boneiru tambe. Impakto di e medidanan kontra plamamentu di e vírùs di Corona ta grandi pa mundu empresarial boneriano. Pa empresarionan ta konta ku tin limitashon pa loke ta trata e manera ku nan tin mag di ehersé nan negoshi, prinsipalmente den sektor turístiko. E limitashonnan aki ta stipulá den ‘Lei temporal medidanan COVID-19’ (https://www.bonairecrisis.com/pap/lei-temporal-medidanan-covid-19/ ). Pa un bista general útil i práktiko bo por wak riba e siguiente skema. E bista general aki ta un indikashon. Gobièrnu por desviá for di dje si sirkunstansianan ta eksigí esaki. Banda di esei a stipulá medida pa biaheronan ku ta biaha pa Boneiru. Gezaghèber ta stipulá e medidanan aki den un dekreto. E dekreto aki bo ta haña akinan.
Pa habitantenan i bishitantenan di Boneiru ta di importansia ku tur hende ta kumpli ku e reglanan básiko. Esaki ta nifiká ku ta pidi pa keda kas ora tin keho, mantené 1,5 meter di distansia, laba man mas tantu biaha i tosa òf nister den èlebog.
Den kaso ku bo ta sospechá ku bo ta kontagiá ku e vírùs di COVID, ta konsehá bo pa hasi un chèk di COVID. Si bo tin un òf mas di e kehonan, ta pidi bo pa yama e number di telefon 0800 – 0800.
Kámara di Komèrsio ta hasi un yamada riba tur hende pa tene nan mes na e reglanan básiko i e medidanan ku Gobièrnu di Reino i Entidat Públiko Boneiru a stipulá. Solamente di e manera aki nos por tene e vírùs bou di kontròl i sòru pa ekonomia di Boneiru sigui drai.


text:
Diaranson, Prome Minister Evelyn Wever-Croes tawata tin su prome reunionnan na Hulanda bou
di su mesun peticion pa asina e haya e oportunidad pa splica tocante e situacion financiero di nos
pais. Prome Minsiter a reuni cu e Comision di Reino di Tweede Kamer. Tawata presente e
Voorzitter Paternotte, sr. Bosman, sr. Van Raak, sra. Antje Diertens, sra. Kuiken y sr. Bisschop.
Prome Minister a pidi e reunion aki pa duna un splicacion elabora di con e situacion financiero ta
na Aruba. Prome Minister a entrega documentonan cu cifranan pa asina cada un por wak pa nan
mes con e situation ta. Apesar cu nan a keda hopi satisfecho cu e splicacion y documentonan
presenta, Prome Minister a expresa cu asina mes e desconfiansa cu tin den cifranan di pais
Aruba, ta keda bin dilanti pa motibo cu nan a indica cu ta varios biaha for di e gobierno anterior,
nan a haya cifranan cu no tawata klop cu nada.
“Esaki tawata e maneho di e gobierno anterior cu a priminti y no a cumpli y lamentablemente,
awo ta e Gobierno aki ta carga e consecuencianan aki”, Prome Minister a bisa.
Otro topiconan cu a wordo treci dilanti tawata e situacion na Venezuela, Integridad y Refineria. Di
parti di e comision di Tweede Kamer, Prome Minister a duna di conoce, cu nan a keda hopi
contento cu e transparencia cu e cifranan a wordo treci dilanti especialmente e positivismo y
desaroyonnan nobo na Aruba. Mañan lo tuma luga e siguiente reunionnan, sperando riba e
reunion di Rijksministerraad diabierna awo.
PROME MINISTER A REUNI KU KOMISHON DI REINO DI TWEEDE KAMER KU TOPICO PRINSIPAL : FINANSIA AKTUAL DI ARUBA
Diaranson, Prome Minister Evelyn Wever-Croes tawata tin su prome reunionnan na Hulanda bou


text:
Hora 0 ta yegando pa Avp
Pa basta tempo e dos chilindrinanan Nelson cu Patrick tabata bati boca yamando tur hende pa ladron.
Awe nan lo conoce otro sentencia, unda un bes mas corte di Aruba ta dicta un politico di Avp den gabinete Mike Eman pa corupto.
Cada ken mester sinta riba su blaar.
Algun aña pasa, Paul Croes na un manera hopi baho a bay den entrevista cu Leoncita, unda el’a bay gaña riba su famia.
Paul a bisa e tempo ey, cu el’a wordo pidi pa subi lista di MEP, pero bao condicion cu e mester defende interes di famia Croes. Es decir contractnan di famia. Segun Paul Croes cu e no por a obedece esey y pesey el’a subi AVP!
Mas cu claro, Paul a declara aki un mentira flagrante pa rasonnan partidista.
Awe partido AVP lo ricibi otro sla di corupcion y ta keda na pueblo di Aruba si den futuro, aki 20, 30, 70 anja, esnan cu lo lesa e corant aki, si nan lo confia AVP!


text:
FASE a bira posibel danki na e sacrificio colectivo cu aparato gubernamental a haci. E sacrificio y entrega di 12.6% di salario di empleadonan publico, e entrega di 25% di salario di e Minister- y Parlamentarionan, a haci posibel cu desde april2020 tin un yudansa di AFL 950 yegando cerca tur hende cu a perde y cu ta perdiendo nan trabou.
Minister Glenbert Croes awe kier bisa tur DANKI pa egenerosidad y cooperacion. Orguyoso di e pueblo aki cu a saliduna un man na un ruman. Hopi di nos prohimonan a perdenan propiedad sea ta cas of auto. Hopi ta esunnan cu a wordosaca for di nan apartamento. Hopi ta e mayornan cu no por a pone pan riba mesa pa nan yiu. Hopi ta nos conciudadanonancu ta pasando hopi necesidad. P’esey FASE ta asina importante pasobra sikiera e asistencia financiero di emergencia aki ta mitiga e necesidad cu hopi di nos conciudadanonan ta bibando.
Un biaha e mandatario ta expresa: “Danki pa a yuda un otro cu a perde tur cos. E sacrificio cu boso ta haciendo lo tin e maximo recompensa no solamente pa bo sino pa henter nos pueblo. Danki na e sacrificio colectivo, e recompensa lo bindi universo pa nos Pais pasobra ningun caminda na mundo un Pais a sali asina lihe pa yuda su hendenan, y paisnanmucho mas grandi, fuerte y poderoso cu nos. Aki na Aruba a introduci a FASE, COVID Bijstand, a aumenta pakete di cuminda y Loonsubsidie pa purba alcansa mas hopi hende cuta posibel cu a bira victima di un crisis sin precedente cu a azota nos Pais.”


text:
DEN HAAG – Tweede Kamer ke pa minister Ronald Plasterk (Asuntunan Interior i Relashonnan den Reino) hasi mas pa haña gobernashon integro den e parti karibense di reino. Esaki a sali awe durante un deliberashon general ku e komishon di Relashonnan den Reino. Plasterk (PvdA) ta primintí pa promé ku zomer bini ku un plan pa mehorashon di bon gobernashon.
Plasterk su kópartidario Roelof van Laar ke instalá un komishon di supervishon di integridat. Esaki mester duna notifikashon ora tin problema di integridat den gobièrnu general. Segun e, aktualmente tin un diferensha masha grandi den di un banda no hasi nada òf di otro banda duna un instrukshon via Konseho di Ministernan di Reino. Plasterk a primintí ku riba e próksimo Konferensha di Reino e lo trese esaki dilanti.
André Bosman (VVD) ke nombra un Ofishal di Reino ku den Ministerio Públiko ta pará mas haltu ku prokurador general (PG), un tipo di ‘super-PG’. E Ofishal di Reino lo fókùs riba kriminalidat ku ta krusa frontera i mester revelá fluho di plaka dubioso.
Revelá fluho di plaka
Ronald van Raak (SP) tambe ta entusiasmá pa investigá unda e plaka ta keda: “Kòrsou i Sint Maarten ta e wasmasjinnan di laba plaka den Karibe.” E parlamentario ta haña e islanan muchu chikitu pa por solushoná problemanan grandi asina. Hulanda mester hunga e papel di pionero den kombatimento di kriminalidat i garantia di bon gobernashon.
E parlamentarionan tin diferensha di opinion tokante e pregunta ki papel Hulanda mester hunga den promoshon di bon gobernashon den otro pais den reino – i di ki manera. E partidonan mes ta unánime si ku e problemanan di integridat di gobernashon na Kòrsou i Sint Maarten a sali fo’i man. Tambe a animá Plasterk eksplisítamente pa hasi un esfuerso mas aktivo den esaki. Te aworakí e minister a despachá e problemasia aki komo asunto interno di e paisnan mes.
E motibu pa e deliberashon tabata e hòrtamentu di dato na servisio sekreto di Kòrsou VDC, ku a pone ku datonan di entre otro servisionan di informashon hulandes i merikano a kai den man di kriminal. Plasterk no ker a papia nada di e asuntu i despues tampoko no ker a bisa nada di e ladronisia di dato na VDK.
Enfoke
Plasterk ke un enfoke amplio i konhunto pa evitá ku e problema lo muda di un área pa un otro. Amplio den e sentido ku ta reforsá tur organisashon den e kadena hudisial, i konhunto den e sentido ku e paisnan den Reino mester koperá riba e tereno aki. Plasterk: “Laga bisa ku riba un isla den Reino bo ta kombatí kriminalidat na un manera masha efektivo anto djei e kriminalnan ta bai un di e otro islanan, esaki no ta solushoná nada.”
Outor Pieter Hofmann


text:
10 di mart 2021
E seguridat den tráfiko aki na Boneiru, pa motibu di e kayanan ku ta peorando dia pa dia, a baha yega na un nivel inaksèptabel. Ta mas kla ku di dia ku Boneiru su so no por logra renobá sufisiente kaya den un término kòrtiku. Komo tal Unkobon ta boga pa un kambio struktural, den kual e instansha prinsipal pa ehekutá renobashon di e kayanan riba un término kortiku, ta den man di Hulanda.
Kayanan di Boneiru lo por mehorá un dia den futuru?
Resientemente progreso di e “Bestuursakkoord”, ku ta andando ya pa dos aña kaba, a keda husgá. Sekretario di estado, señor Knops y tambe Gezaghebber Reina a duna di konosé na e okashon ei ku hopi kos a wòrdu hasí tras di kòrtina (analysis y vishon) Esaki ta e deklarashon pakiko e habitantenan di Boneiru apenas por a nota e mehorashonnan primintí ku mester a bin ku e “Bestuursakkoord” sostené pa Hulanda.
E sekretario di estado a mira algun lus den horizonte. Segun señor Knops si tuma por ehempel e kayanan bo ta mira un adelanto real.
Pero habitantenan di Boneiru ta opiná kompletamente otro. No tin adelanto. Kontrari. E kayanan ta mas malu ku nunka. Tráfiko ta oumentando kada dia mas i mas, truknan pisá yená ku greis ku ta kore bai bin pa e hopi konstrukshonnan ku ta tumando lugá i e awaseru di e ultimo dianan aki, a buta ku e kayanan a bira peligrosisimo.
Kayanan ta yená ku schur y buraku, kloakanan kibrá y kabelnan di telefon y koriente ku ta sali bin ariba den kayanan di tera pa motibu ku awa a koba saka nan. E poblashon y tambe e turistanan ta kore peliger inaksèptabel partisipando den tráfiko. Reparashonnan di urgensha ta wòrdu hasí demasiado lat. De bes en kuando ta asfaltá un kaya pero esaki ta sosedé demasiado poko poko (mira por ehempel Kaya Carlos A. Nicolaas) òf e ta sosodé robes (retonde Kaya Amsterdam, ku te ainda no ta kla). Asfaltamentu di algun shen meter ta nada kompará ku e kantidat di kayanan ku dia pa dia ta bira pió pa motibu di mas i mas buraku.
Situashon di e kayanan aki na Boneiru fasilmente por wòrdu kompará ku kayanan den paisnan di terser mundu. Pero Boneiru no ta forma parti di e terser mundu. Boneiru ta un munisipio di Hulanda, un di e paisnan mas próspero i riku di mundu. Boneiru ta un munisipio den Caribe i no den e parti Oropeo, por ta esei ta e diferensha? Na Hulanda hasta kamindanan den mondi ta muchu mas mihó ku e kareteranan prinsipal den Hulanda Caribense.
Ya pa basta tempu Unkobon ta den diálogo ku e diputado responsabel pa kayanan aki na Boneiru, señor James Kroon. Segun señor Kroon a deklará na Unkobon ku e tambe ta hopi disgustá i malkontentu ku renobashon y drechamentu di e kayanan, no tin e progreso ku e ta deseá. E problema ta ku Boneiru no tin e finansas nesesario i e ekspertisio pa drecha i renobá e kayanan den un término deseabel.
Un investigashon a indiká ku un renobashon sólido di tur e kayanan aki na Boneiru lo kosta mas o menos 250 miyon dollar. Esaki lo bira un proyekto grandi ku lo tin hopi reto i logistiko i ku lo bai tuma mas o menos 10 aña pa kaba. Esaki Boneiru komo munisipio chikí nunka lo por produsí i ehekutá su so. Pa esaki nos no mester tin berguensa. E munisipionan chikí na Hulanda tampoko lo ta por hasi esaki.
Tin e speranza ku un dia nos por goza di kayanan den bon kondishon aki na Boneiru?
Unkobon ta di opinion ku esaki solamente ta posibel si Gobiernu di Hulanda duna mas y tambe ofresé mas yudansa. Aktualmente Hulanda anualmente ta dunando en berdat ekstra plaka pa mehorashon di kayanan aki na Boneiru. Pero no ta sufisiente. Resultado di esaki ta loke ta sosediendo aktualmente. Kada aña un pida di algun shen meter asfalt mientras sobrá di e kaya ta den dekandensia.
Lo tabata muchu mas mihó si gobiernu hulandes para garantia pa e montante nesesario ku ta ser kalkulá na 250 miyon dollar**. Esaki lo atraé kontratistanan di rònt mundu pa ehekutá e proyekto magno aki. Despues di a sigui koutelosamente e prosedura pa selekshon di un kontratista lo negoshá ku e kompanianan grandi aki ku tin hopi ekspertisio y eksperensia ku e trabounan kompleho aki. Nan lo por risibí un kontrakto di mas aña òf wòrdu retirá den kaso di mal prestashon. Tambe lo por obligá e kompanianan aki pa traha huntu ku e kompanianan lokal di moda ku lo bin sufisiente trabou pa e trahadónan lokal.
Gobiernu hulandes mes lo mester ehekutá e prosedura di selekshon y e direktorado òf buta e enkargo aki serka Rijkswaterstaat unda tin e ekspertisio nesesario. Hasiendo esaki Hulanda no mester tin miedu ku e plaka destiná pa drechamentu y renobashon di kayanan aki na Boneiru, no wòrdu utilisá korektamente. Boneiru na su turno no mester preokupá su mes mas ku desaroyo di e kayanan nobo. Boneiru lo mester buta solamente atenshon riba mantenshon di e kayanan. Esaki mes lo ta un trabou enorme. Un bonita repartishon di trabao: Hulanda ta tuma e mehorashon y renobashon di e kayanan na su enkargo y Boneiru ta tuma e matenshon na su enkargo.
Pa Unkobon e akshon ariba menshoná ta e uniko manera pa yega na mehorashon di e kareteranan peligroso aki na Boneiru den un término kortiku. Boneiru su so no por, esei a keda demostrá kaba. Hulanda mester kai aden.
**
250 miyon dollar ta di mas pidí? No. Gobiernu Hulandes ta presupuestá anualmente 2.5 pa 3 milyard euro pa drechamentu y mehorashon di su kareteranan (website Rijksoverheid.nl aanlegprogramma voor wegen) E 25 miyon dollar ku mester anualmente durante un periodo di 10 aña pa Boneiru no ta ni 1% di e presupuesto anual pa kayanan na Hulanda.
PS
Mientras tantu Hulanda a nombra un Programmamanager Wegen pa Boneiru. Esaki lo mester bai traha plannan nobo pa mehorashon y renovashon di e kayanan aki na Boneiru. Unkobon ta spera sinseramente ku e meneer aki


text:
Pronóstiko di tempu pa Kòrsou i bisindario bálido te djamars mainta 06:00 o.l., 17 di mart 2020.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l., 17 di mart 2020.
Kompilá: djaluna 16 di mart 2020, 05:00 o.l. (09:00 UTC).
Tempu: Generalmente parsialmente nublá ku chèns pa lokalmente algun áwaseru spesialmente durante oranan di awe mainta.
Temperatura máksimo lo alkansá 31ºC i temperatura mínimo 24ºC.
Solo ta sali 06:42 i ta baha 18:46 o.l.
Bientu: For di un direkshon generalmente nortost i suak te moderá; forsa 2 te 4 (7 te 30 km/ora, 4 te 16 nudo).
Situashon general: Durante di próksimo 24 ora, kondishon atmosfériko lo keda faborabel pa mas nubia pasa de bes enkuando riba nos region. Algun di e nubianan aki por generá algun áwaseru riba sierto parti di nos isla. Mas aleu, ta antisipá un fluho di bientu relativamente suak for di un direkshon generalmente nortost. Esaki lo trese airu un poko mas fresku durante oranan di mardugá.
Kondishon di laman: Trankil te moderá ku altura di olanan entre 0.5 i 1 meter (2 pa 4 pia).
.
Fenómeno spesial: Ningun.
Perspektiva te djárason mainta: Parsialmente nublá i generalmente seku.
Meteorólogo: Rombley.


text:
ORANJESTAD – Nos ta yegando e ultimo momentonan di aña 2015, y e temporada aki no por ta completo sin e klapchi, vuurwerk y e pagara. Sin embargo ultimo anjanan a sucede accidentenan serio especialmente serca muchanan, cy ta pone cu tur hende mester ta mas cauteloso.
Lider di MEP Evelyn Wever-Croes kier manda un mensahe di cautela cu klapchi. “Mi kier hasi un apelacion fuerte riba mayornan, pa por fabor sea hopi cauteloso cu uso di klapchi cerca nos muchanan. Vuurwerk por ta bunita, pero e por ta peligroso y causa daño pa bida largo.
Den e temporada di klachi aki, corda tambe di cuida oido di nos muchanan, pasobra sonido demasiado fuerte por causa daño na oido di nos muchanan. Ban tin e cautela necesario pa asina un y tur por gosa di un ciere di aña sin tin cu lamenta un accidente cu klapchi. Y pa asina un y tur por habri aña den felicidad y harmonia familiar”, Evelyn Wever-Croes a duna di conose.


text:
Diaranzon mainta a drenta informe di un accidente na e cruzada banda di Huan Zhan na Montaña, mesora a dirigi un patruya na e sitio. Na yegada di e patruya a bin compronde cu aki ta trata di un accidente pa falta di preferencia unda cu e Toyota Altezza biniendo di zuid no a duna preferencia na e Mitsubishi Lancer ci tabata bini di pariba y e Altezza a bay dal den e porta di e Lancer. Afortunadamente ningun hende a resulta herida.
2 thoughts on “Accidente pa falta di preferencia na e cruzada banda di Huan Zhan na Montaña”
-
Hopi hende no sa cu esey ta un cruzada of nan no sa nan verkeer!
Kruispunt sin bordjie = verkeer van rechts heeft voorang.
Na Bakval tambe tin un ceuzada asina cu auto nan ta dis sigui core enbes di stop.
-
Asina mes!!
Correcto!!
Hopi hende no sa!
-
-
Mayoria auto cu ta bin di zuid den e crusada ey no ta duna preferencia. Nan ta core pasa mane nan ta riba caminda di preferencia. Siendo cu no tin borchi y ta man rechts ta bay prome…


text:
“Como hende muhe nos mester cuida nos mes pasobra ta nosmester cuida di nos famianan”
October ta e luna cu nos ta para keto na conscientisacion na e malesa di cancer di pecho. Cancer ta un malesa hopi cruel y ta bati na porta di tur famia aki na Aruba. Cancer ta impacta no solamente e pashent pero henter e famia. Prome Minister Evelyn Wever-Croes ta duna un mensahe na tur hende muhena Aruba enfatisando cu nos mester cuida nos mes pasobra ta nos ta esnan cu lo cuida di otronan.
“Cancer di pecho ta afectando hopi hende muhe na Aruba. Si bo detecte trempran bo por atende cu ne na un forma mas efectivo. Mi ta bisa esaki pasobra mi a wake den e hendenancerca di mi. Mas trempan bo detecte, mas trempan bo lo sali di e tratamentonan.
Como hende muhe nos mester cuida nos mes pasobra ta nosmester cuida di nos famianan. Nos ta stima nos yiunan, nospareha, nos mayornan, nos amiga y amigonan y pa nos atendecu nan y yudanan, nos mester cuida nos mes prome.
P’esey mi ta haci un apelacion na tur hende muhe durante e luna di conscientisacion di cancer na pecho, tuma tempo paexamina bo mes y si bo ripara cualkier cos cu no ta usual tumacontacto cu bo dokter. Haci bo testnan, cuida bo mes pa asinabo por cuida di bo famianan”.
Ban sea consciente durante henter luna di October y busca y keda na altura di tur informacionnan cu ta sali den e luna akipa asina nos por cuida miho di nos salud y pa conscientisa otrohende muhe pa nan cuida tambe.


text:
KONTROL DI SERVISIO DI HIGIENA RIBA PREPARASHON I BENTA DI KUMINDA
Geplaatst op 14 February 2020 dor di Ministerio Salubridat Públiko, Medio Ambiente i Naturalesa
Kontròl di Servisio di Higiena riba preparashon i benta di kuminda
Willemstad – Reglanan ku mester kumpli kuné pa bin na remarke pa haña un pèrmit pa prepará i bende kuminda durante aktividatnan públiko. Un di e tareanan importante di Servisio di Higiena di G&Gz (ántes GGD) ta e aspekto di higiena. E servisio aki ta enkargá ku kòntrol pa mantené reglanan na un manera estrikto. Esaki ta konta tantu pa negoshi (manera restorant i snèk) ku ta prepará, bende i sirbi kuminda i bebida tambe pa esnan ku ta prepará i bende produktonan di konsumo durante aktividatnan públiko.
Bou di benta durante aktividatnan publiko ta kai: benta via di stèntnan, marshe di pruga, marshe di buki, plasa di arte, eksposishon, shou di moda, shou di vürwèrk, kaminata, bailenan públiko i privá i otro eventonan manera “car-wash”, enkuentro deportivo, aktividat sosial, aktividat kultural i religioso of presentashon musikal, fiesta di baile será, “Foodfestival (Grelmentu òf BBQ)”.
G&Gz ta repartí su stipulashonan pa higiena di e siguiente manera:
- Reglanan di higiena ku ta konserní aktividatnan públiko (riba òf kantu di kamindanan públiko).
- Reglanan di higiena ku ta konserní stèntnan.
AD1. Reglanan di higiena ku ta konserní aktividatnan públiko riba òf kantu di kaminda
- Reglanan di higiena ku ta konserní aktividatnan públiko (riba òf kantu di kamindanan públiko).
- Reglanan pa aktividatnan ku espasio habri pa prepará i bende kuminda (aki ta trata di kumindanan simpel manera lumpia, pastechi, un kùp di sòpi, apelsina, pòpkòrn etc).
- E preparashon i benta di e kumindanan mester tuma lugá higiénikamente i bou di sirkunstanshanan higiéniko.
- Tur persona ku ta enbolbí ku preparashon i benta di kuminda mester tin karchi kùr bálido di G&Gz.
- Pa BBQ òf grel karni e siguiente reglanan di higiena ta konta:
* mester tin fasilidat pa laba man i e ekiponan ku ta ser usa pa grel karni,
* e aparato di grel mester ta limpi,
* e lugá kaminda e aparato di grel ta, mester ta higiéniko (flur di material
duru, e aparato di grel mester por tapa, e besindario mester ta higiéniko),
* karni no prepará òf prepará mester ta kubrí na tur momento ora nan no
ta riba kandela,
* personanan ku ta traha ku kuminda mester tin karchi di kùr bálido di G&Gz,
* na final di e aktividatnan sobránan di karni i tambe otro sobránan manera
kùp i otro artefakto ku no ta wòrdu usa mas mester wòrdu tira afó pa evitá
molèster di muska i otro tipo di bestianan.
- Reglanan pa prepará kuminda den un espasio será pa aktividatnan públiko manera fiesta etc.
- E preparashon i benta di e kumindanan mester tuma lugá higiénikamente i
- bou di sirkunstanshanan higiéniko.
- Tur persona ku ta enbolbí ku preparashon i benta di kuminda mester tin
- karchi kùr bálido di G&Gz.
- Murayanan paden, tambe flur (ku mosaiko) no por tin buraku ni skur den nan i
- mester por limpia ku fasilidat.
- Kashinan kaminda ta warda produktonan pa kushina kuné mester ta liber di
- Tur bentana i porta mester tin waya pa wanta muska afó for di e lugá
- kaminda ta prepará kuminda.
- Mester tin tualèt ku awa i labamano pa laba man, habon i papel pa seka man.
- Mester tin un sistema pa tira sushi aden ku por wòrdu será pa evitá muska i
AD2. Reglanan di higiena ku ta konserní stèntnan
- E stèntnan mester ta será na 3 banda na un haltura di 1.80 meter i na e banda di bende kos 1.20 meter.
- E dak mester ta kompletamente kubri.
- E flur mester ta kompletamente kubri i fásil pa limpia.
- Preparashon i benta di e kumindanan mester tuma lugá higiénikamente i bou di
- sirkunstanshanan higiéniko.
- Tur persona ku ta enbolbí ku preparashon i benta di kuminda mester tin karchi kùr bálido di G&Gz.
- Personanan ku ta prepará kuminda mester tapa kabei, bisti blusa òf kamisa ku manga ku sapatu òf slòf será, sin prenda na man, uñanan kòrtiku (sin rushi) i higiéniko.
- Mester tin sistema pa deshasí di sushi.
- Mester tin un sistema pa laba man i ekiponan ku ta ser usá.
- Medionan di transporte mester ta adekuá i higiéniko.
- Rònt di e stènt mester tin posibilidat pa tur hende por hui i skapa nan mes, den kaso di emergensia (Brantwer).
- Mester sòru pa si e stènt ta na kandela, e no forma peliger pa públiko, otro stènt,
- edifisio, vehíkulo etc. den besindario (Brantwer).
- Tene rònt di bo stènt limpi di papel, kùp, paña, karton, sigaria etc.
- No tira sushi, kos kayente ni tampoko zeta den roi òf kloaka.
- Instalashon di gas mester ta den bon kondishon (Brantwer).
- No ta pèrmití bòter di gas den un stènt.
- Bòternan di gas mester ta poné stabil pa nan no kai i kaminda nan ta, mester ta bon ventilá.
- No ta pèrmití kushina sende kandela/ BBQ pegá ku vehíkulonan òf produktonan
- manera: gasolin, kerosin, bòter di gas òf otro material ku por pega kandela.
- Ta prohibí pa usa kerosin pa kushiná.
- Pa generator òf otro aparato elektróniko mester di aprobashon di Brantwer.
- Tur stènt mester tin un aparato di paga kandela di mínimo 3kg. puiru òf 2kg halon.
- Brantwer por pèrmití pa 2 òf mas stènt usa 1 aparato di paga kandela huntu.
Tene kuenta ku bou di tur sirkunstansha e 10 reglanan di oro pa prepará alimentu higiénikamente ta keda konta:
- Usa solamente alimentu ku ta bon, tantu na holó, koló i smak;
- Semper kushina kuminda bon, usando temperatura mas haltu posibel;
- No laga kuminda kushiná para pa largu tempu, hasi uzo di dje mas lihé posibel;
- Kuminda kushiná mester wòrdu tené kayente (riba 140° Fahrenheit/ 60° C) òf friu (bou di 40° Fahrenheit/ 4.4° C);
- Kuminda kushiná mester wòrdu keintá kompletamente di nobo i na temperatura mas haltu posibel;
- Evitá kontakto di alimentu kurú ku alimentu kushiná;
- Laba bo man ku frekuensha;
- Tene tur superfisie (mesa, “aanrecht”, laba plato etc) den kushina limpi tur ora;
- Tene tur alimentu for di alkanse di raton, djaka, muska, kakalaka i otro bestianan;
- Usa semper awa di kranchi ora ta atendé (laba òf kushiná) ku alimentu.
###


text:
Vacunathon Diasabra 24 y Diadomingo 25 April 2021
ORANJESTAD, 20 april 2021
Den marco di nos Campaña Nacional di Vacunacion, diasabra y diadomingo awo dia 24 y 25 di april, Aruba lo realisa su prome VACUNATHON!
E meta di e dos dianan aki ta pa logra vacuna 10 mil ciudadano contra COVID-19. Vacunacion ta un acto di solidaridad y reponsabilidad conhunto. Bo no a vacuna ainda? Acudi na e Marathon di Vacunacion!
E Vacunathon ta tuma luga dia 24 y 25 di april, di 9:00 am pa 4:00 pm sin interupcion. Pa ricibi bo prome shot di vacuna por acudi na:
- Teresita Center na San Nicolas
- Centro Libertador Betico Croes na Santa Cruz
- Don Bosco Club na Noord
- Ritz-Carlton Hotel Ballroom
Nos ta warda bo cu bo carchi di AZV. Si no tin AZV por presenta cu bo paspoort.
E Vacunathon ta unicamente pa aplicacion di e prome dosis di e vacuna.


text:
E yobidanan inmenso di e ultimo tres dianan den e area central di China, a laga ya caba 25 morto, shete persona perdi y miles di persona cu a sufri daño.
Cantidad di hende a keda atrapa cu awa yegando ten a nan pecho, y wagonnan di trein inunda.
Masha poco hende a pensa cu e awa lo cay asna fuerte, pero na momento cu a cuminsa mira e imagenan cu ta circula di Zhengzhou, e capital di Henan, riba rednan social, a cuminsa bati alarma.
A registra den e ciudad yobidanan torencial, desde diasabra, pero den oranan di atardi el a yega na un pico di 201,9 liter di awa pa meter cuadra, algo cu no a yega di registra te e momento ey na Zhengzhou, di shete miyon di habitante, ni den henter China.
For di diadomingo, e yobida na Henan a registra un averahe di 445 mm, y diamars den e capital a ega entre 500 y 657 mm, segun Observatorio Meteorologico Central.
E imagennan cu ta circula ta mustra awa lastrando autonan, inundando cayanan y tunnel completamente yen. Metro tabata e unico medio di transporte public disponibel, ya cu autobusnan, cu ta di coriente, a wordo para.
Wagonnan inunda, unda cu ciudadanonan di estatura chikito mester a para riba e asientonan pa evita di hoga.
Mas di 500 persona a wordo evacua di metro di Zhengzhou, di cualnan 12 a muri y cinco a resulta herida, segun informe di Gobierno local.
Decenas de vehículos arrastrados por el agua en Zhengzhou. Las pérdidas económicas son muy elevadas. Hay unas 145.000 personas afectadas, pero se desconoce aún el número de muertos. pic.twitter.com/ngldtWLXYb
— Zigor Aldama 齐戈 (@zigoraldama) July 20, 2021
Aunke cu mayoria di esnan atrapa a wordo rescata door di e Bomberonan, y por a mira imagennan di hendenan – hende muhe y mucha, huyendo for di rand di un tunnel, entre riunan di awa cu tabata inunda e cayanan por completo.
📹Torrenciales aguaceros inundaron varias zonas del centro de 🇨🇳 #China; entre ellas, la ciudad de Zhengzhou, donde el metro tuvo que suspender su servicio. Mira el video de @TheInsiderPaper pic.twitter.com/Gb0o2WQrjQ
— Servicio de Información Pública (@infopublicave) July 20, 2021
Otro videonan ta mustra operacionnan di rescate complica den e cayanan, manera esun di un muhe cu a wordo rescata ora cu awa tabata lastr’e.
Segun ultimo informacion, mas cu 1,24 miyon di persona a wordo afecta, entre nan 36.000 gravemente, y 160.000 mester a wordo evacua of hiba otro caminda, segun Gobierno local.
Varios hospital di e capital a keda sin coriente debido na e inundacionnan, loke a complica atencion di e heridonan.
Medionan local a conta casi 600 herido grave, cu mester a traslada nan pa otro centronan medico di e provincial of di e ciudad cu no a perde suministra di coriente.


text:
WILLEMSTAD – Rafaely Molina di 17 aña di edat, un buskadó di asilo venesolano menor di edat, kuminsamentu di òktober ta hui for di Instituto Hudisial Hubenil di Kòrsou. Wardando su prosedura di asilo a sera Molina den isolashon, despues ku wes a husga ku no por ser’é mas den e prizòn SDKK.
Segun abogado Maya Elzinga-Soumah Kòrsou a krea un situashon insigur pa menornan di edat indokumentá. No ta komuniká e prosedura di asilo drechi ni pa menor di edat ni pa mayor di edat, asina defensor di pueblo di Kòrsou Keursley Concincion tambe ta bisa. Asina e organisashonnan envolví no sa ki prosedura nan mester sigui.
Molina riba 11 di aprel ta yega Kòrsou ilegalmente. Den un boto chikí, huntu ku 32 otro hende indokumentá venesolano. Na bordo tin dos otro menor di edat. No ta konosí kuantu menor indokumentá tin na Kòrsou aktualmente segun abogado Elzinga-Soumah, parti di e kolektivo di abogado ku ta hasi esfuerso pa e grupo aki.
‘Basta kòrtiku’
Concincion ta bisa ku ta poko tempu pasá numa a manda e prosedura di asilo pa menor di edat p’e di parti di Ministerio di Hustisia, Quincy Girigorie. E prosedura ta basta kòrtiku’, segun Concincion i partikularmente ta referí na e Tratado Internashonal di Derecho di Mucha (IVRK, Internationaal Verdrag voor de Rechten van het Kind). “Mi ta haña esaki un desaroyo positivo, pero tin espasio pa mehorashon, sigur den e kaso di menornan. Nan mester di protekshon èkstra kompará ku e mayornan di edat.”
Prosedura ta kontra Tratado di Derecho di Mucha
Human Rights Foundation Caribbean (HRFC) ta topa ku e problemátika aki na Kòrsou tambe: “Nos a papia ku algun mucha ku lástimamente no ta risibí e kuido médiko ku na lo mester haña, probablemente tin hopi mucha mas na Kòrsou ku e problemanan aki. Pero hopi bia e mayornan tin miedu pa bai instansha ofisial ku nan yunan pasobra nan tin miedu di ekstradishon”, segun Janice Tjon Sin Kie, bosero di HRFC.
Pa protehá e grupo aki bon ta importante ku nan tin mesun derechi ku kada mucha a base di e Tratado di Derechi di Mucha di NU ku espesialmente gobièrnu di Kòrsou ta hasi esfuerso p’e aktivamente. Den relashon ku esaki artíkulo 22 di e Tratado aki ta importante pa Kòrsou tambe (mira e kuadro).
Kontra e Tratado di Derechi di Mucha
Serka gobièrnu di Kòrsou tin un kantidat limitá di petishon pa asilo, pero demas sifra tokante e kantidat di mucha no ta konosí na HRFC. Tampoko HRFC no ta na altura di e maneho desaroyá spesífiko di Kòrsou pa buskadó di asilo di menor di edat sin otro hende huntu ku nan. Pa sera mucha menor di edat pasobra nan no tin un motibu bálido pa keda segun HRCF ta “flagrantemente kontra e Tratado di Derechi di Mucha di Nashonnan Uní”, segun Tjon Sin Kie.
Entretantu a arestá Rafaely Molina atrobe i a pone den prizòn hubenil. Minister di Hustisia Quincy Girigorie no a reakshoná riba pregunta tokante e prosedura di asilo pa menornan di edat
Artíkulo 22 Tratado di derechi di mucha | Refugiado menor di edat
Kada mucha ku ta buska asilo òf ku ta rekonosé komo refugiado, tin derechi riba protekshon spesial i asistensia, sea ku e ta su so òf huntu ku su mayornan. Gobièrnu ta hasi esfuerso pa buska e mayornan òf otro famia di mucha ku ta nan so i ku a hui. Si esaki no logra e mucha tin derechi riba e mésun protekshon ku tur otro mucha sin kuido di mayor.


text: Diahuebs mainta a drenta informe di cu tin un persona desconosi den un cura di cas na Saliña Cerca, mesora a dirigi un patruya na e sitio. Na yegada di e patruya a bin compronde cu ya e persona a caba di bay canando bayendo nort, polis a haya e descripcion y a bay topa cu e persona ey. Polis a papia cun’e y a haya sa cu ta un persona di Sanicolas e ta y cu ayera nochi e tabata trip y e trip tabata asina bon cu ela hasta lubida unda e ta biba y a drenta un cura di cas y a drumi den e cura ey. Polis a hala su atencion y a dun’e un lift pa busstation pa e tuma un bus y bay su cas na Sanicolas.